text:
E promé nòmbernan di CNSJ, Jason Derulo, Carlos Vives i Sean Paul rumbo pa Kòrsou
Ku orguyo nos por anunsiá awe ku niun hende ménos ku Jason Derulo, Carlos Vives i Sean Paul lo bini Kòrsou pa Curacao North Sea Jazz Festival 2018. Tambe por anunsiá binida di Spyro Gyra i e Trio Michel Camilo. Organisashon di CNSJF ta trahando riba diferente otro artista. Lo anunsiá e artistanan aki den kurso di lunanan benidero. E di ocho edishon di e festival lo habri djaweps 30 di ougustus ku konsiertonan grátis den World Trade Center. Ya a keda konfirmá pa e anochi di apertura en todo kaso Silvestre Dangond.
Promé ku el a anotá bou di su mes nòmber algun éksito, e outor, kantante i bailarin Jason Derulo ya tabata komponiendo pa otronan. Despues di piesanan pa nòmbernan ku ta zona manera Lil Wayne, Pitbull, Diddy i Sean Kingston el a hasi su mes famoso na 2009 ku su promé disko sengel Watcha Say ku a resultá di ta na Merka direktamente na number un. Entre tanto Derulo a bende mas di 50 mion ehemplar ku a resulta 27 bes den platina, e bistasonan riba You Tube i streams den Spotify ya pa basta tempu kaba a surpasá e borde di mil mion ehemplar.
E kantante kolombiano, kompositor i aktor Carlos Vives a bira famoso komo strea den telenovelanan kolombiano i portorikeño. Aunke ku ya na edat hóben el a saka tres álbum ku balada, musikalmente el a bira popular despues di haña un ròl na televishon di e papel di e kompositor di vallenato Rafael Escalona. El a kanta e piesanan den e mesun serie aki i el a haña ku e dos pistanan original di sonido di e serie a bira éksitonan nashonal. Despues di esaki a bai e masha bon mes ku su kareda musikal. Na 2001 el a risibí pa su álbum Déjame Entrar su promé Grammy Award dor di ta e mihó Traditional Tropical Latin Album (Album tropikal tradishonal latino). Vives ta kombiná vallenato tradishonal ku elementonan di rock i e ta sigui saka álbum eksitoso. Ademas e ta hasi regularmente gira i e ta usa su eksperensia i konosimientu komo guía den e vershon kolombiano di The Voice. Na 2017 el a saka su di 15° álbum Vives, ku tin riba dje e éksito La Bicicleta, huntu ku e kantante femenina Shakira.
Despues di su promé éksito Gimme The Light na 2003 Sean Paul a bira popularísimo ku e piesa Get Busy i el a ripití esaki ku e piesanan We Be Burnin' i Temperature. Kooperando ku diferente otro artista el a sigui su ruta di éksito, di tal manera el a optené éksitonan ku Beyoncé Baby Boy, Enrique Iglesias Bailando, Sia Cheap Things i hopi otro mas. Entretanto Sean Paul a para bira un di e artistanan di salon di baile mas grandi di e epoka aki.
E banda di fusion di Jazz Sypro Gyra a alkansá eksito ku su di dos álbum Morning Dance na 1979, yegando na e nivel di platina i dos di su piesanan mas konosí entre otro ku e título Song For Lorraine. Entre tanto Spyro Gyra a produsí trinta álbum i a bende mas di dies mion di ehemplar. E banda ta kombiná Rythm and Blues i elementonan di Pop i músika karibense i Jazz i esaki ta funshoná, Billboard a aklamá nan como e artistanan di Jazz mas eksitoso di añanan 80.
Pianista i kompositor Michel Camilo mirá pa hopi komo un embahador di jazz latino, ta moviendo ya pa basta aña. Den añanan 80 kosechado tantu eksito komersial komo elogio di e krítikonan di jazz pa su dominio virtuoso di teklado di piano. A sigui masha hopi konsierto riba tarimanan prestigioso i na 2003 el a risibi un Grammy Award pa su álbum Live At The Blue Note.
E kantante kolombiano i a la bes instrumentalista Silvestre Dangond a manifestá ku su propio, vershon nobo di vallenato, un estilo di músika tradishonal di e parti karibeño di Colombia. El a forma primeramente un ekipo ku e akordeonista Ramon López i despues tambe ku e akordeonista Juancho de la Espriella ku huntu kuné el a graba shete álbum eksitoso i ku pronto el a kambia bira e akto mas grandi di e vallenato di e pais. For di e obra La 9a Batalla, su álbum di 2013, Dangond ta bira un artista solista, pero e ta sigui komandá e lista di éksitonan musikal. Su último álbum Gente Valiente a sali aña pasá.
CURAÇAO NORTH SEA JAZZ FESTIVAL 2018 World Trade Center Piscadera Bay Djaweps 30 di ougùstùs: Silvestre Dangond, tba Djabierne 31 di ougùstùs Jason Derulo, Sean Paul, Spyro Gyra Djasabra 1 di sèptèmber: Carlos Vives, Michel Camilo Trio


c: text/html

text:
KRALENDIJK – Un suidadano di Rincon ku entre otro no ta amante di pustamentu di garoshi ta remarka loke el a tende na radio awe mainta. Gezaghèber Edison Rijna a stòp kareda di garoshi legal i aseptá pa kore ilegal? Ta trata di e reakshon di gezaghèber di Boneiru Edison Rijna. El a pidi pa publiká esaki pa tende dikon apesar ku a stòp kareda di garoshi, pa motibu di seguridat, tòg e pustamentu a tuma lugá. “Personalmente mi no ta amante di pustamentu di garoshi, sinembargo mi mester bisa mi no tin nada kontra e asuntu, esta e aktividat na Subi di Karpata. Awor mi ta tende ku e aktividat no a tuma lugá, loke ta straño. Dia 7 di sèptèmber último, entre mèrdia pa atardi e kaya tabata sera i tabatin hopi hende na e sitio, i mi a komprondé ku tabatin pustamentu di garoshi. Tin algu ku no ta komprendibel, pasobra gezaghèber Rijna ta menshoná tokante aktividat, i ta bisa, debí ku e tim di supervishon konsistí di Entidat Públiko Boneiru, Kuerpo Polisial Hulanda Karibense i Kuerpo di Bombero Hulanda Karibense a konstatá ku e organisadó no a kumpli i a stòp e aktividat.
Kareda a kontinuá i segun ami tur kos a bai bon. Mi no a tende nada di desgrasia,”e suidadano a bisa. “Ta interesante pa tende dikon e kareda a kontinuá, apesar ku a bisa e parti seguridat no ta na òrdu. Kisas no tabata ke pa ‘Burnout Speed Foundation’ a organisá e kareda? Si a stòp e organisashon, dikon no a habri kaya pa outomobilistanan, i pidi e organisadó di ‘Burnout Speed Foundation’ pa kuminsá kita tur loke tin na e sitio. Anto si algu lo a sosodé despues di 12:30 na e sitio, ken tabata responsabel? Gobièrnu di Boneiru òf ‘Burnout Speed Foundatio,” e suidadano ta puntra. Ta interesante pa tende un reakshon di gezaghèber e suidadano a finalisá bisando.

robotstxt: allowed

filter: keep


text:
E Organisashon di Maneho ta e organisashon di e ministerio den kual ta desaroyá, vigilá i evaluá maneho di e ministerio. Maneho ta e base di tur akshon di gobièrnu. Den su maneho, gobièrnu ta indiká kiko ta su metanan i kon lo e bai traha pa logra e metanan aki.
Òf mihó bisa, kua instrumento ta usa pa yega e metanan. E instrumentonan aki por ta komunikativo, finansiero i/ òf legislativo. Maneho den e situashon ideal mester ta skibí pero e por ta tambe no skibí. Ministerio di tráfiko, transporte i planifikashon urbano tin 2 área di maneho ku ta:
1. Tráfiko i transporte
2. Infrastruktura i planifikashon urbano
E ministerio tin 1 sektor pa kada área di maneho i den kada sektor tin diferente organisashon di ehekushon. E organisashonnan di ehekushon aki ta hasi nan trabou konforme e maneho ku ta keda stipulá den e organisashon di maneho. E Organisashon di Maneho di ministerio di tráfiko, transporte i planifikashon urbano ta konsistí di 2 tim permanente pa e 2 áreanan di maneho di e ministerio, esta tráfiko i transporte i planifikashon urbano. Tambe tin diferente tim temporal pa atendé ku asuntunan spesífiko.
E timnan aki ta atendé ku diferente área di maneho, ta desaroyá maneho, duna konseho hurídiko i tambe konseho di uso di instrumentonan di maneho.
E timnan ta raportá na e Direktor di Maneho kual ta responsabel pa ehekushon i kalidat di desaroyo di maneho.
Tareanan prinsipal ta:


text:
Kralendijk – Djabièrnè 29 di òktober di 14:00 – 17:00, habitantenan di Antriol por pasa e promé i di dos angua kontra corona sin sita na ofisina di dòkter Bernabela na Antriol. Den práktika a resultá ku pa sierto habitantenan di e bario pa motibu di sirkunstansia, ta difísil pa pasa angua kontra corona na Playa.
Ta bira mas fásil awor pa nan pasa e angua. E departamento di Salubridat Públiko ta hasi un yamada na habitanenan di Antriol pa hasi uso di e oportunidat akí pa pasa angua den e bario. Anteriormente e aña akí tambe, habitantenan di e bario por a pasa e promé i di dos angua den nan ambiente na Antriol.
Bo tin keho? Keda kas e ora ei i yama 0800 0800 pa un sita pa tèst. Bo no a pasa e promé òf e di dos angua kontra corona ainda?? Yama 0800 0900 pa un sita. Tur djasabra den òktober i novèmber tambe di 09:00 – 14:00 bo por pasa e promé òf di dos angua kontra corona sin sita na Kompleho Deportivo Jorge Nicolaas.


text:
Un kandela grandi ta un insendio ku ta desaroyá su mes sin kontròl.
Promé ku un kandela grandi:
- Sòru pa bo ta na altura di e plan di evakuashon na bo trabou òf di otro edifisionan kaminda bo ta frekuentá. Si no tin un plan di emergensia pa e edifisio kaminda bo ta traha, tuma kontakto ku outoridatnan di brantwer pa traha huntu ku bo koleganan riba un plan.
Durante un kandela grandi:
- Brinda ayudo na mucha i hende ku no por yuda nan mes i sali ku nan mas lihé posibel for di e edifisio
- Si bo no por mira bon mas dor di e huma trata di keda serka di suela
- Muha algun pida paña pa pone dilanti nanishi i boka
- Sera tur bentana ku porta tras di bo
- Yama 911 si brantwer no ta avisá ainda
- No usa left. Trapi ta mas sigur.
- Bo no por bandoná e edifisio mas? Bai para den un bentana ku ta tira pa kaya di moda ku brantwer por mira bo
- Nunka bai bèk den un edifisio ku ta na kandela
Kandela grandi na Kòrsou
Kiko bo mes por hasi


text:
WILLEMSTAD – E hoben biardista Gernailys ‘Nelly’ Zimmerman,djasabra 30 di ougùstùs,a keda premiá komo “Deportista di Luna” di luna yüli 2014 di parti di un komishon konsistiendo di periodista- i reporteronan deportivo di medionan di komunikashon sosial. Na luna di yüli Gernailys tabata parti di e delegashon di Federashon Biar Kòrsou, ku a bai Medellin Colombia i a partisipá na ‘Campeonato Panamericana de Pool’, den representashon di Kòrsou. Tabata pa promé biaha ku a organisá tur e disiplinanan den un solo evento, kual nan tabata bola 8, bola 9 i bola 10. ‘Nelly’ un biaha mas a demostrá su abilidat den e deporte di biar i den e kategoria femenino bola 8, ta gana di e kampeon di Argentina, pa logra su pase pa semifinal. Den semifinal e ta kai vensí kontra di Carlin Sanchez di Venezuela, kende tambe ta bin resultá e kampion. ‘Nelly’ di e forma aki ta bin logra konkista e di tres lugá i ta gana medaya di Bròns den e evento bola 8 femenino di e ‘Campeonato Panamericana de Pool’. ‘Nelly’ tambe ta logra e premio di ‘Fair Play’ di e torneo, kual tabata premio ku pa promé biaha tabata disponibel. Pa e motibunan menshoná, Gernailys ‘Nelly’ Zimmerman, a keda skohe komo deportista di luna yüli 2014.
Ademas di Gernailys ‘Nelly’ Zimmerman, tambe a premia e dos otro nominadonan, Chade Nersicio (Natashon) i Richard Moesker (Beisbòl). Tur tres nominado a risibí un sertifikado den leshi, opsekio di Komishon deportista di luna i Diorca NV. E tres nominadonan a risibí un bunita medaya di Salas Sport Shop. Otro premionan pa e ganadó: Un kaha di PowerAde opsekio di Coca Cola, giftcheque di Fl. 150,– di Changes pro Sport, giftcheque di Fl. 100,– di CSOF, 100 florin opsekio di Sr. Lilo Sulvaran, giftcard di 300 florin di MCB, giftcard di 300 florin di Selikor i un giftcheque di Fl. 50,– di Pelota. Strak Strak Barbershop & Kapsalon a regalá Gernailys ‘Nelly’ Zimmerman un drechá di kabei pa henter un luna, tambe foto studio Kort a regalá Nelly e posibilidat pa saka un potrèt kompletamente grátis i fundashon Nobo a regalá e deportista di luna Gernailys ‘Nelly’ Zimmerman un bunita trofeo.
Pa e dos otro nominadonan: Un giftcard di 300 florin di Selikor, giftcard di Fl. 100,- opsekio di Sr. Lilo Sulvaran, giftcard di Fl. 100,– opsekio di Diorca NV i Komishon


text: ALEMANIA — Churandy Martina den e kompetensianan di indoor na Karlsruhe, Alemania djasabra último a logra kore e tempu límite pa Mundial Indoor riba 60m den luna di mart próksimo na Portland, Merka. E tempu limite pa Mundial Indoor riba 60m tabata di 6.64 sekònde miéntras ku Churandy a kore un tempu di 6.60 sekònde. Ku e tempu aki, Martina a iguala e rèkert Nashonal Hulandes di 60m indoor tambe. E rèkert Nashonal Hulandes tabata riba nomber di Brian Mariano ku a logra esaki den e kampionato Europeo na Paris den aña 2011.


text:
L.G.Smith Boulevard/ Arnold Schuttestraat – Diahuebs anochi algo prome cu 10:30 informacion a drenta di un accidente serio cerca di Seaport Casino.
Tawata trata di un accidente entre auto cu brommer.
Ariba e brommer tawata tin dos hende, un homber y un muhe. E brommer segun nos a compronde lo a bay pasa y net e momento cu e Hyundai Accent posiblemente a bay bira pa drenta e caya causando e accidente.
Debi na e impacto e dama ta esun cu a haya mayoria di golpi, unda cu e la bay for di tino. Esaki na yega di polis a haci cu nan a pensa cu e dama lo tawata den un estado critico y ta pidi pa ambulance cu urgencia.
Na yegada di Paramediconan mesora a bay atende cu e dama, cu a bin bij.
E la wordo hinca den ambulance unda cu na e sitio Paramediconan a cuminsa na prepar’e pa bay Hospitaal.
E caminda dilanti Parlamento y tambe di Royal Plaza bin ariba a wordo cera, esaki debi na unda e accidente a sosode.
Polis di trafico mester a haci nan trabou y momento cu a termina trafico por a continua.


text:
Estudio ta revela cu te ainda tin un percepcion robes, esta cu tur producto di tabaco ta mesun dañino.
Tabaco kima, manera ta e caso di cigaria tradicional, ta esun di mas peligroso.
ORANJESTAD: Un estudio conduci pa Rutgers University na Merca ta revela cu 70% di docternan a raporta cu nan pashentnan adulto cu ta huma, a puntra nan tocante cigarianan electronico y otro productonan cu ta liber di huma. Comprobando cu tin un interes grandi pa miho alternativanan pa e cigaria tradicional. Un tercera parti di e docternan a bisa tambe cu nan pashentnan a puntra esaki den e delaster 30 dianan.
E revista The Journal of The American Medical Association, un di e revistanan cientifico mas principal y popular na mundo, a publica e estudio. Di acuerdo cu e estudio, ta considerablemente mas probabel cu docternan ta recomenda cigarianan electronico na personanan cu ta huma pisa, mientras cu nan ta recomenda medicina aproba pa FDA, manera bals di nicotina, na personanan cu ta huma de ‘bes en cuando’.
E autor di e estudio Michael Steinberg, director medico di e Rutgers Tobacco Dependence Program na e Center for Tobacco Studies y Hefe di e Departamento di Medicina na e Rutgers Robert Wood Johnson Medical School, ta bisa cu “segun e evidencia, ta demostra cu cigarianan electronico ta potencialmente efectivo pa stop di huma, nan por hunga un rol importante den reduccion di uzo di cigaria y consecuentemente malesanan causa pa tabaco. Ta importante pa compronde e perspectiva di docternan tocante cigaria electronico como medio pa reduccion di daño.”
E resultadonan di e investigacion ta sugeri cu mientras mas docter compronde cu no ta tur producto di tabaco ta mesun dañino, mas probabilidad tin cu nan lo recomenda cigarianan electronico of otro productonan liber di huma na personanan cu ta buscando pa stop di huma of cu ta bou di tratamento pa malesanan causa pa tabaco.
Kimamento, e causa principal di daño
Riba e dia oficial di e comunicado di prensa di e estudio, Cristine Delnevo, autor principal y director di Rutgers’ Center for Tobacco Studies na e Rutgers School of Public Health, a bisa cu “ta hopi importante pa trata cu e percepcion robes di e docternan i educa nan, en particular corigiendo e percepcion robes cu nan tin cu tur producto di tabaco ta mesun dañino, e berdat ta cu tabaco kima ta mucho mas peligroso”.
Awendia tin productonan liber di huma cu ta cientificamente proba di ta miho opcion cu sigui huma, ya cu, contrario na e cigaria tradicional, nan ta elimina e proceso di kimamento, cual ta e causa principal di daño liga na humamento. Den e ultimo añanan, a desaroya productonan alternativo pa cigaria, manera cigarianan electronico y productonan di tabaco keinta, dirigi riba e personanan cu di otro manera lo sigui di huma.
Pa mas detaye tocante e estudio:
www.jamanetwork.com
www.rutgers.edu/news


text:
Minister Geoffrey Wever: App “Control di Prijs” ta obtenibel pa yuda e consumidor
Minister di Asuntonan Economico, Comunicacion y Desaroyo Sostenibel, mr. Geoffrey Wever, ta informa cu e app “Control di Prijs” ta disponibel pa un y tur.
E app “Control di Prijs” ta duna e consumidor durante cu e ta haci compras e chens di controla via e app si e prijs di e producto – cu ta cai den canasta basico – ta conforme ley. Si e prijs ta mas halto cu e prijs indica den e app control di prijs, e consumidor por reporta esaki na e comerciante pasobra ta prohibi cobra un prijs mas halto cu esun indica riba e app. E comerciante tambe por haci uzo di e app pa controla si e prijs cu e la pone riba e producto ta conforme ley.
Pa e lista di tur productonan di cual e prijs ta wordo determina door di gobierno por download e app “Control di Prijs” of bishita e website www.deaci.aw
E app “Control di Prijs” tambe ta inclui e “Macuto di Compras”. E consumidor por uza e app “Macuto di Compras” pa haci comparacion di prijs di cierto productonan na diferente supermercado y minimarket.
E consumidor ta wordo invita pa hasi uso di e app “Control di Prijs”. Esaki ta disponibel via App Store y Google Play.


text:
Gentz ta aklará e rumornan riba un posibel stòp
Tim di maneho di agrupashon musikal Gentz Tre’chic a tuma nota den diferente medio di komunikashon i riba retnan sosial ku tin rumor ta kore riba un posibel disolvashon di Gentz. Nos kier aklará ku na e momentunan aki nos enfóke ta riba nos produkshonnan nobo ku lo sali pronto i riba tur nos kompromisonan ku manera semper nos a i lo sigui kumpli kuné komo Gentz.
Otro siman Gentz lo ta na Aruba ku un fiesta praktikamente sold out. Sigui pa un presentashon den WTC kompañando T-sean. Den luna di yüni Gentz ta na Hulanda ku tambe ta premira di bira un fiesta sold out. Pa luna di yüli Gentz lo bolbe Hulanda pa zomerkarnaval i siguiendo pa luna di ougùstùs kaminda nos lo biaha pa Belgika pa 2 presentashon fenomenal na e festival ku mas di 10.000 bishitante kual ta Antilliaanse Feesten na Antwerpen.
Pues apesar di tantu rumor i spekulashon den e mundu farandulero, Gentz ta moviendo ketu bai i nos ta i lo sigui demostrá e vishon ku nos tin. Gentz ta para pa kalidat musikal i profeshonalismo i esaki nos lo sigui brinda pa asinei sigui engrandesé, kontribuí i entretené e mundu di músika lokal.
Un kos ku sí nos por bisa, manera Ray Lauffer a kanta na festival di tumba; “Uní nos ta Fuerte, Dividi nos lo ta Perdí”.


text:
ORANJESTAD (AAN): Parlamentario Endy Croes ta splica cu Aruba banda di ta pasando den su pior momentonan di un crisis mundial esta Covid-19 cual lo bay den historia,
ta preparando pa bay pasa den e berguensa nacional di mas grandi. Esaki tin di haber cu 25 di juni ultimo Aruba a celebra democracia atraves di un elecion democratico.
Sinembargo Mike Eman a core campaña pidiendo su votadornan pa sostene ex-minister di AVP Benny Sevinger kende ta deteni na KIA na Santo Patia cu acusacionnan hopi grave di corupcion. No obstante esey votadornan di AVP a sostene Benny pa e por a saca su mes como Parlamentario.
Mientras Benny sera den KIA lo drenta Candelaria ta para waak: Benny Sevinger cu e resultado aki lo bira Parlamentario como cu no tin un ley pa screen Parlamentario manera si ta e caso pa cu Minister. E acusado di corupcionnan monstroso pa cu terenonan di pais Aruba como sospechoso mayor lo huramenta mientras e ex-Alto Inspecteur di Polis Robert Candelaria number 8 riba lista di AVP lo perde su posicion den Parlamento pa Benny drenta.
Na forma crioyo di bisa den pueblo: “E corupto paden y e polis pafor.”
E señal cu nos ta manda pafor pa comunidad internacional ta totalmente robez. Kico ta opinion di demas votadornan di AVP? Only in Aruba?
Diahuebs 8 di Juli lo ta historico pero cu nubia scur: Artikel III.14 di nos Staatsregeling ta reglamenta cu dentro di 3 luna Staten nobo mester huramenta. Pues diahuebs awor 8 di Juli pa partido MEP e promer 9 candidatonan di acuerdo cu numberacion riba lista lo huramenta como miembro di Parlamento nobo.
Esaki lo keda asina te momento cu gobierno worde forma unda esnan cu lo bira minister lo pidi nan retiro pa demas miembronan nobo huramente di acuerdo cu nan numeracion.
Den caso di Benny el ma saca su mes y pa e motibo ey e lo huramenta lagando Candelaria pafor di Parlamento. Tristo ta cu den 4 aña Benny no a atende ningun reunion di comsionnan fiho y masha poko reunion den parlamento pero tabata cobra mescos cu tur otro cu si a traha. Awor ta opta pa sigui cobra su salario completo mientras e ta sera den KIA. AVP no solamente ta un partido corupto den pensamento pero ta corupto te den nan higra Endy Croes ta termina bisando. No ta pornada Benny a grita I don’t give a damn!


text:
Denunsia
Apresiabel siudadano,
Kuerpo Polisial ta lamentá ku bo a bira víktima di un di e echonan kastigabel aki, sea ladronisia, kiebro, destrukshon, menasa o maltrato i pa kua bo mester hasi denunsia.
Nos ta tuma bo denunsia hopi na serio i lo traha riba dje.
Naturalmente nos ta pone prioridat riba e kasonan i ta spera ku bo mes tambe lo por duna nos mas tantu informashon posibel pa mas lihé ku por, bo kaso keda solushoná.
Klek riba e balki blou te abou riba e pagina aki i sigui e proseso pa bo mes hasi bo denunsia. Bo por pone bo imágennan tambe tantu di potrèt komo di video den bo denunsia.
Nos ta gradisí bo pa e konfiansa depositá den Kuerpo Polisial Kòrsou i ta spera ku bo kaso lo haña un solushon satisfaktorio pa bo.
Tene kuenta ku pa otro echonan kastigabel di kua bo ke hasi un denunsia, bo mester sea yama un di nos 5 wardanan di polis òf manda nos un mail pa traha un sita.
Den kaso ku na e warda di polis mes nos no por tuma e tipo di denunsia ei, nos lo referí bo na e departamento na unda si bo por hasi esaki.
E-mail adrèsnan di wardanan di polis:


text:
For di 30 di novèmber te ku 2 di desèmber a organisá e konferensia ‘No Mas No More’ na Boneiru huntu ku ‘Taskforce Kinderrechten’. E konferensia tabatin komo meta traha huntu, konektá i kompartí konosementu tokante kon pa protehá mucha kontra di abuso, negligensia òf otro tipo di violensia.
Último dianan alrededor di 200 profeshonal den e área di derecho di mucha i violensia doméstiko a sigui un programa digital intensivo for di e seis islanan i Hulanda Oropeo. Temanan importante tabata, entre otro, eduká positivamente, kódigo di protekshon, koperashon den kadena i e skol amplio. Diputado Nina den Heyer a habri e konferensia ku un storia personal.
Un parti impreshonante di e programa tabata e obra teatral ‘Stop the beating’, presentá pa Archell Thompson i Jalisah Moniz. Ku e presentashon aki Archell ke krea konsientisashon di e impakto di abuso di mucha, pero tambe pidi atenshon pa storia di e agresor. Hopi biaha e agresor tambe ta (tabata) víktima su mes.
Durante di e konferensia a tuma paso pa sigui duna forma na e koperashon den e lucha kontra violensia doméstiko dentro di Reino. Tokante di esaki a realisá diferente akuerdo di trabou.
Partnernan den kolaborashon den e konferensia aki tabata: Ministerio di Salubridat Públiko, Bienestar i Deporte, Ministerio di Asuntunan Interno i Relashon den Reino i Entidat Públiko Boneiru


text:
Desde dialuna 12 di september, 2022,
Durante Conferencia di Prensa di Gobierno di Aruba dialuna mainta, Prome Minister Evelyn Wever-Croes a anuncia cu dialuna, 12 di September, 2022, ta de-escala e fase di crisis y ta bay den fase di rehabilitacion cu lo dura te cu 31 di december di e aña aki. Esaki kiermeen, Prome Minister a indica, cu no ta bay traha mas cu e landsbesluit, e decreto, ni e ‘ministeriele regelingen’ basa riba e ley di calamidad. “Nos ta trek in e landsbesluit desde awe, 12 di September, 2022 den cual a decreta Covid como un crisis.
Prome Minister a enfatisa cu e rehabilitacion ta parti di e crisis. “Pues mi kier ta enfatico cu nos no a recupera ainda 100% pero pa loke nos mester sigui haci, nos no mester haci uzo di e decreto basa riba e ley di calamidad”.
Prome Minister a indica cu ainda tin dos apecto di esaki cu ta preocupante, esta e situacion socio-economico cu e crisis di Covid a ocasiona y e parti di salud mental. Y esaki tin atencion debido di Gobierno.
Prome Minister ta urgi cada cuidadano di pais Aruba pa tene cuenta cu desde awe, Covid ta bira mescos cu otro virus por ehempel bruela. Y e responsabilidad di cuido ta serca cada ciudadano. Gobierno no lo tuma medida mas pa yuda nos pueblo cuida. Esnan cu ta sinti cu nan tin sintoma di Covid, mester tuma nan mes un decision pa acudi na docter di cas cu lo guia e ciudadano den e proceso. “Test, isola y cuarentena no ta obligacion legal mas. Por lo tanto lo no tin control mas tampoco riba ken ta keda paden ora di isolacion of cuarentena.Pero nos ta recomenda si pa si bo ta sinti malo, bo test y si bo ta positivo isola bo mes y pa e famia tambe tene cuenta cu cuarentena”.
Covid a causa hopi perdida y dolor y ainda nos no a caba di recupera di esakinan. Nos ta corda 13 di Maart 2020 ora e prome dos casonan a wordo detecta na Aruba. Dia 16 di Maart nos a cera scol, cera frontera y bin cu toque de queda. Tur esakinan ta cosnan cu nunca antes Aruba a yega di experiencia. Nos por a mira nos cayanan, aeropuerto y hotelnan bashi y un temor grandi den nos comunidad cu kico lo bay pasa y con nos ta bay recupera di esaki.
Sinembargo un biaha mas, Aruba a bin hunto y mustra cu ora nos para hunto nos tin un forsa grandi di resiliencia pa nos bin bek y para riba nos pia. Ya caba na comienso di juni nos a cuminsa habri frontera cu Merca, Hulanda y despues pa cruceronan. Tabata tin hopi presion especialmente riba nos cuido, hospital, cuido intensivo y orden publico pa mantene ordo durante toque de queda etc.
DVG a mustra su cara fuerte y por a atende cu tur e taskforce y tareanan grandi. Nos tabata tin un maneho di test y despues un di vacunacion cu tabata ehemplar pa e region akinan. Esaki ta danki na nos profesionalnan, nos frontliners cu a haci tur esaki posibel.
“Covid tey ainda y ainda nos no ta recupera 100 %. Aruba ta conta riba abo pa abo carga bo responsabilidad pa esaki no bira un crisis mas”. Hunto nos ta rehabilita di e pandema aki y mira riba un futuro prospero y traha pa e bienestar di cada ciudadano”, Prome Minister Evelyn Wever-Croes a expersa.


text:
“Mi ta hopi orguyoso cu e maneho di DOW, cu poco fondo sinembargo a logra di haci hopi trabou”
Diahuebs 15 di September a tuma luga e reunion publico den Parlamento pa trata e presupuesto di DOW. 12 Parlamentario a vota pa sostene e presupuesto di DOW di e aña aki. Prome Minister Evelyn Wever-Croes a indica cu e presupuesto a yega Parlamento basta laat a consecuencia di e trabounan cu a bin cerca debi na e pandemia. Entre otro tambe tawatin diferente ley cu mester a wordo traha cu a trece tardansa na esaki.
E presupuesto di DOW ta un presupuesto hopi particular. DOW ta haya un suma presupuesta den Presupuesto di Pais Aruba pa traha cu ne. Pero como un compania di Gobierno, DOW mester trece un presupuesto detaya tambe separa.
Prome Minister a duna di conoce cu e aña aki, DOW lo no haya hopi fondo pa motibo cu Gobierno mester a corta tur caminda, tambe na DOW. E presion cu CAFT ta pone cu mester baha salario, goederen en diensten, inversion, ta haci cu mester a corta tambe den e presupuesto di DOW.
Sinembargo, Prome Minister a enfatisa, cu e poco fondo cu DOW tawatin disponibel, DOW a ehecuta diferente Proyecto grandi y cu impacto hopi grandi y positivo. Un ehempel di esaki ta e rotondo na Palm Beach cu a habri durante e siman aki. Tambe DOW a haci trabounan na e beachnan poninedo santo fresco y hacie mas bunita.
Tambe DOW ta haciendo trabounan interno di reorganisacion y automatisacion. Den e reorganisacion lo haci di DOW un departamento cu ta cumpli cu e exigencianan di awendia y cu ta sirbi pais Aruba hopi mas miho. Digitalisacion lo yuda duna miho servicio na cada ciudadano. Ya caba DOW a automatisa un formulario di keho (klachten formulier) cu por ser haya online. Pa medio di esaki, tur ciudadano por expresa nan preocupacion, keho y of deseo. A base di esaki tambe, DOW por haya miho data y informacion pa sa unda lo tin pa pone mas atencion pa asina DOW haci nan trabou mas eficiente cumpliendo asina cu e deseo di e comunidad.
“E presupuesto a worde pasa den Parlmento y DOW cu esaki ta finalisa e trabounan di e aña aki. E Presuesto 2023 lo wordo trata pronto den Paflameno y ta spera cu esaki lo wordo aproba tambe. Goberno tin un trabou grandi pa haci di baha gasto. Esaki ta pa logra trece nos finansas bek na ordo. Lamentablemente, baha gasto kiermeen corta. Ora cu CAFT ta bisa pa baha gasto, hopi hende ta pensa cu ta e ministernan tin gastonan halto. Esaki no ta asina pasobra presupuesto di e ministernan ta hopi chikito. Ta den e departamentonan mester baha gasto, y den esaki, DOW ta un ehempel pasobra ta hopi gasto mester a baha den e departamento aki. Y mi ta hopi orguyoso cu e maneho di DOW, cu poco fondo sinembargo a logra di haci hopi trabou”, Prome Minister Evelyn Wever-Croes a duna di conoce.


text:
Chikungunya
Chikunguya (nifikashon: es ku ta dobla) ta un infekshon ku ta kousá pa e virus chikungunya. Sintomanan ta ensera keintura di kual durashon ta varia entre 2 pa 7 dia i doló di wesu ku por keda presente pa algun siman òf luna i den sierto kaso asta años.
E virus ta keda pasá pa hende pa medio di dos espesie di e famia Aedes: e espesie A. albopictus i e espesie A. aegypti. Animalnan ku por warda e virus ta inkluí makaku, para, raton i djaka. Esaki kompará ku dengue, di kual makaku so por wardele.
E manera di mas efektivo pa preveni ku por haña e virus, ta pa uza produktonan ku ta kore ku sangura i pa evita piká di sangura den paisnan kaminda e virus akí ta komun. No tin tratamentu spesifikó, pero si tin remedi pa redusí e sintomanan. Sosiegu i likido tambe ta rekomendá.


text:
Karta di opheshon
Si bo no ta di akuerdo ku un anslag di impuesto ku bo a haña, bo por entregá opheshon na departamentu di Finansa. Esei por pa anslag di:
- Impuesto di tereno (grondbelasting)
-Rapòrt di taksashon (si bo tin opheshon kontra e balor indiká)
-Akta (den kaso di opheshon kontra obligashon di paga impuesto)
- Impuesto di vehíkulo di motor
- Impuesto di turista
- Impuesto di hürmentu di vehíkulo di motor
- Derecho di pèrmit di wega di azar
Bo por entregá bo opheshon por eskrito na bali di departamentu di Finansa, òf manda e opheshon inkluso e aneksonan via email na belasting-olb@bonairegov.com.


text:
3 proposicion pa preveni corupcion den gobernacion
E investigacion di Ministerio Publico riba posibel corupcion, dirigi riba minister Paul Croes conhuntamente cu varios di su trahadonan, a trece hopi reaccion tanto den pueblo como den e arena politico. Entre tur e reaccionnan, ArenaPoliti.co a tuma nota di tres comunicado di prensa den cual tres politico ta ofrece posibel solucionnan pa preveni e tipo di corupcion cu minister Paul Croes ta wordo sospecha di dje. E dia despues cu e investigacion a wordo anuncia, lidernan politico Booshi Wever
Declaracion di Paul Croes y Mike Eman relaciona cu investigacion di corupcion
A base di e investigacion y sospechonan contra minister di asuntonan social, hubentud y labor, Paul Croes, e minister a opta pa tuma ausencia pa un periodo defini y traspasa responsabilidadnan diario di su carteranan pa minister Angel Bermudez. Sr. Paul Croes no a entrega su retiro como minister. “Mi a haci un peticion na conseho di minister pa un periodo di ausencia. Pa motibo cu e caso aki, na momentonan aki, no ta duna'mi e espacio pa por continua cu e trabounan.” — Paul Croes Conseho di
Alternativa di MEP riba amienda pa Union Civil
MEP no ta sostene e amienda di parlamentario de Sousa-Croes pa introduccion di union civil (geregistreerd partnerschap). E posicion aki a conduci na e siguiente pregunta di ArenaPoliti.co na e lider di MEP: Ki alternativa MEP tin pa ofrece e comunidad LGBT, y riba ki termino?Sra. Evelyn Wever-Croes a cuminsa splicando pakico MEP no ta sostene e amienda.Procedura incorectoSra. Wever-Croes: “Pa diferente motibo nos no por sostene e amienda debi cu e procedura cu e parlamentario a encamina no ta
Clarificacion di e confusion cu e amienda pa regla Union Civil
Keto bay tin confusion bou di hopi hende pa loke ta trata e intencion di e amienda di parlamentario de Sousa-Croes. Sra. de Sousa-Croes a entrega un amienda dia 5 di juli 2016, y un version nobo dia 17 di augustus 2016. E parlamentario a bisa cu ambos version di e amienda ta trata introduccion di union civil entre persona di mesun sexo y persona di diferente sexo, y no matrimonio homosexual. Diferente politico y persona den comunicadad a expresa cu, pa loke ta trata e amienda inicial di 5 di


text:
Si bo a haña un yu di pushi òf un hende a duna bo un i bo no sa kon bieu e ta, e ora ei ta bon pa bo sa kon pa kalkulá su edat. Asina bo por dun’é e kuido adekuá i tambe e kuminda adekuá. Den e artíkulo aki bo ta haña informashon i sugerensia kon pa bo kalkulá presis e edat di un yu di pushi ora bo no tin un idea kon bieu e ta.
Kalkulá edat por ta algu hopi ferfelu. Mi a yega di haña ku regularidat notifikashon di hende ku nan a haña un yu di pushi. Ora mi a yega mi a bin topa mi ku un pushi adulto yòn. Pero tambe e kontrali a yega di sosodé, ku hende ta duna notifikashon di un pushi adulto kaba ta resultá di ta un yu di pushi.
Kalkulá edat ta algu importantísimo si bo topa yu di pushi ku bo no sa nan fecha di nasementu. Ta un diferensia grandi si ta trata di yu di pushi ku tin ku bebe na bòter òf yu di pushi ku tin mas o ménos 7 siman. Tin manera pa bo kalkulá e edat di un yu di pushi di un manera basta minusioso. Lokual ku si ta hunga un papel ta, ku mas bieu e yu di pushi ta, mas difísil e ta bira pa kalkulá.
Kiko bo por hasi?
Laga nos kuminsá na nan wowonan.
Si bo nota ku nan wowonan no a habri ainda, ta trata aki di pushinan hopi chikí. E wowonan ta habri na un edat di mas o ménos 7 pa 12 dia meskos ku nan oreanan. Promé ku esei nan ta siegu i surdu. Bo por bisa e ora ei ku siguridat ku nan no ta mas bieu ku 12 dia.
Ora nan wowonan habri e ta bira un tiki mas difísil pero ainda bo por saka informashon di e wowonan. Den e promé periodo ku e wowonan ta habrí, nan tin un koló blou profundo. Solamente e pret’i wowo ta pretu. Esaki ta keda asina te ora e tin mas o ménos 6 siman. Si e wowonan tin un otro koló bo por bisa ku seguridat ku nan ta mas bieu ku 6 siman.
Despues di nan di 6 siman di bida nan wowonan ta kambia di koló. Hopi bia bo ta nota ku esaki ta sosodé di paden, rondó di e pret’i wowo, bin pafó. Ora nan tin 7 siman e wowonan a kambia di koló por kompleto. Hopi bia bo ta mira un koló maron òf bèrdè, esaki ta konta tambe pa e pushinan ku despues di tempu ta bolbe haña wowo blou lokual ku e lo keda kuné pa restu di su bida. E por tuma mas o ménos un aña pa e yu di pushi haña e koló di wowo ku lo e keda kuné pa restu di su bida. Ke men ku e wowonan di un yu di pushi ta bisa bo hopi sin ku bo tin nodi di mishi kuné.
Laga nos ban sigui wak.
No ta solamente e wowonan por bisa nos algu di e edat. Lokual ku por bisa nos mas di un yu di pushi i su desaroyo ta su peso. Esaki por ta hopi eksakto si bo sa ta di kua rasa e ta. Ora bo haña yu di pushi no nesesariamente bo tin ku sigui e skema. Pero sí bo por hasi uzo di e diferente indikashonnan.
E djentenan di un pushi tambe por duna bo indikashon di e edat di e yu di pushi. Esaki por ta un tiki mas difísil pa mira si bo no tin eksperensia ku yu di pushi. Banda di esei ta difísil pa wak den e boka di e pushi si e no a kustumá ku hende i lo e purba bringa bo òf te hasta morde bo. E djentenan ta hopi skerpi i si e ta un tiki mas grandi e tin hopi forsa den su kakunbein. Mi ta deskonsehá bo di bai wak den su boka si bo ke kalkulá su edat. Si bo ta duda hopi bo por laga un veterinario wak e djentenan pa bo.
Un kos chikí mas.
Yunan di pushi ta bai kuminsá kome riba nan mes ora nan yega e edat di 4 pa 5 siman. Ta bon pa den komienso traha un papa pa nan di e lechi di pushi i kuminda di pushi di bleki òf kuminda di pushi seku ku bo a laga para freska den e lechi. Na e edat aki nan ta kuminsá bebe awa tambe i e ta kuminsá hasi uzo di e baki pa hasi su nesesidat den dje! Promé ku esei nan ta dependé por kompleto di lechi di mama òf lechi spesial pa yu di pushi ku mester ta di bon kalidat.
(E informashon ariba i e skema ta di e “entrenadó di yu di pushi” pa kual nos ta masha gradesido, e potrètnan tur ta di “rescue kittens” for di mi kolekshon)
©Rescueracao, AvB. translation Denice.


text:
Diamars atardi polis a presenta cu urgencia na Extreme Home na Cumana p’un incidente basta serio. Na yegada a topa cu un trahado herida. E trahado tabata bahando algun material pisa for di un container pa aloc’e den warehouse di e negoshi.
Durante e proceso di bahamento di material, algo a bay robes. Aunke cu doño di compania ta sigura cu tur cos ta cana segun proceso y ta tuma tur paso di prevencion. E trahado a ricibi sla na su curpa y na man, pa cual ambulance a transport’e pa hospital p’e ricibi atencion medico avansa.


text:
Diadomingo, riba dia di Pasco di Resureccion tabatin un evento hopi apart na Pueblito Paisa na San Nicolas yama The Jazz Trip, unda cu amantenan di jazz por a bin hunto y disfruta di musica en bibo y no solamente manera cu ta yama ‘background music’ di un restaurant, pero realmente aprecia e talento cu cada un di e musiconan a sa di trece.
Ali Hector, hunto cu e restaurant, a organisa e evento aki, cu ta tuma luga riba cada di dos diaranson di luna na Pueblito Paisa.
Fo’i juni 2021 ta bezig cu nan edicionnan y ya nan a yega nan di ocho edicion. Den luna di april por cierto ta Jazz Appreciation Month rond mundo y debi na esaki a dicidi di haci esaki pafo.
A sa di cera e caminda cu e permisonan necesario. Hector a conta cu esaki ta un trabao di e hendenan di San Nicolas y hunto cu e restaurant a cera cabes y cana e caminda pa por a yega y haci e evento aki. E ta un trabao di hende cu ta stima San Nicolas y cu ta di San Nicolas pa haci algo diferente p’e bario.
Tabatin por lo menos 100 persona cu a atende e anochi aki. A haya sa di e evento via amigo, Facebook y Instagram tambe. Hector a menciona cu cualkier persona cu kier atende e otro edicionnan di The Jazz Trip, por manda nan un e-mail na [email protected]
Un di e cosnan di mas importante di The Jazz Trip, ta pa crea espacio p’e musiconan local. Diadomingo tabatin Carlos Bislip, Franklin Granadillo, Angelo Kock y Ivan Quandus.
E idea tras di mas grandi ta pa crea un espacio p’e musiconan ta aprecia, manera ya menciona den e articulo aki. E intencion ta pa bin y aprecia e talento cu nan tin, e añanan di dedicacion cu nan a hinca den e genero di Jazz. Tin un grupo di hende cu stima e genero aki y a bin hunto pa celebra, Hector a menciona.
Tin di bisa cu e esfera aki ta uno hopi intimo, unda cu bo por intercambia energia, amor y gratitud p’e musica hunto cu e musiconan den e restaurant. Si tin algun persona cu kier sa mas di dje, por manda un e-mail n’e adres ya menciona, pa por join p’e proximo edicionnan.


text:
El a bisa nan: ‘Un dia dos hòmber a subi bai tèmpel bai resa; un tabata fariseo, e otro tabata kobradó di belasting. E fariseo a bai para e so i resa: “Dios, mi ta yama Bo danki ku mi no ta manera tur e otro hendenan; mi no ta golos pa kos, malbado, adúltero, òf manera e kobradó di belasting ei. Mi ta yuna dos bia pa siman i ta duna un désimo di mi entrada.” Ma e kobradó di belasting a keda pará na un distansia i no a ni hisa kara na shelu. El a bati riba su pechu komo señal di arepentimentu i bisa: “Señor, tene mizerikòrdia ku mi, un hende pekadó!” Mi ta bisa boso: ta e kobradó di belasting ei a baha bai kas na bon ku Dios. Pasobra tur hende ku alsa su mes, lo keda humiliá, ma esun ku humiliá su mes, lo keda alsá.’
Lukas 18:10-14 BPKD13
Promé ku bo sigui lesa, meditá riba e parábola aki.
Meskos ku den e parábola, awendia ta eksistí dos tipo di persona: esun religioso, yen di título pa glorifiká su mes i ku no ta pensa ku e ta pekadó. Di un otro banda nos tin esun ku esun ku segun wowo di hopi hende ta e frakasá, débil, manchá di eror i piká, sushi i sin balor. Hopi ta biba manera esun promé, pensando ku e ta algun tipo di ser supremo.
Pero ora di yega dilanti di Altar esun humilde lo haña e grasia di Dios!
Awe, laga lòs di ken bo ta —òf loke bo ta kere ku bo ta—, drama lagrima di wowo dilanti di nos Dios i rekonosé ku sin djE bo no ta nada!
Tambe, ta bon pa tira un bon bista riba e versikulonan ariba atrobe. E religioso tabata bisa ku e’n tabata pekadó manera e sobra hendenan. I awor, por ta abo no a yega di ta asina? Por ta bo tin un titulo, hende ta respetá i obedesé loke bo bisa, nan ta sigui kada un di bo stèpnan, bo ta santu, perfekto! I pa e motibu ei bo ta haña bu ku e derechi di papia riba e sobranan, di yamanan pekadó, adultero kobradó di impuesto, gañadó, malbado? Ken abo ta, pa bo ta hasiendo e trabou di Dios?
Awe, reflekshoná ki tipo di persona bo ta.
Dios tin mizerikòrdia di nos i danki na E pa mustra nos Su boluntat pa awe!


text:
ORANJESTAD – E conocido landador Deaxo Croes ta cruza laman entre Bonaire y Corsou na November awor. Na 2018 e tabata parti di e grupo di landador cu a landa di Venezuela pa Aruba caba. E biaha aki e ta haci algo riba su mes. Segun splicacion di Deaxo durante un conferencia di prensa, e la splica cu indjan tabata e promenan pa hacie, despues a bin e colonisadonan y, te dia di awe, piscado tambe; cada un cu un motivacion distinto pa crusa lama entre e islanan. Awo un di nos ta scoge pa bolbe hacie pa yuda su prohimo. Lama, ademas di su bondad comestibel, tambe tin un parti integral den desaroya nos curiosidad y fortaleza. Awo e ta bay yuda nos tur pa desaroya nos sentido humano.
Dia 19 di november proximo, Deaxo ta bay pa e hazaña di ta e prome persona pa landa e trayecto di 53 kilometer entre e punto conoci como Red Slave na Boneiro te na Oost Punt na Corsou. E desafio aki ta uno cu Croes a bin ta traha riba dje for di aña 2020 pa medio di tres entrenamento cu a permitie identifica e factornan cu e por enfrenta durante e crusada. Por bisa cu tur entrenamento tabata exitoso y basa riba esey a dicidi pa realisa e hazaña den 2022.
‘Crossing for Prevention’ of ‘Crusando pa Prevencion’ ta e nomber cu a scoge pa duna e hazaña haciendo referencia na Crossing for Hope cu tabatin dia 11 di november 2018 ora cu a Deaxo Croes a landa entre Venezuela y Aruba hunto cu otro cuater landado y a recauda 123 mil florin pa Wilhelmina Kankerfonds.
E biaha aki ta bay mas leu y ta amplia e esfuersonan pa inclui prevencion di cancer y beneficia tres fundacion; un riba cada isla ruman di e constelacion ABC. Di e manera aki, e fondonan recauda lo ta reparti entre Kankerfonds Bonaire, Caribbean Prevention Center na Corsou y Fundacion Coresa di Aruba. Tur donacion ricibi ta bay directamente na e cuenta bancario di cada fundacion.
Informacion relaciona cu e evento aki ta obtenibel riba e website oficial, esta www.crossingforprevention.com, mescos cu riba plataforma social di Facebook y Instagram. Aki por sigui tambe tur desaroyo y avance den e entrenamento, preparacion y trabou di cada fundacion. Tin compania cu ta colaborando caba pa cubri e parti di logistica mara na un hazaña asina, sinembargo ta invita otro organisacion comercial pa uni nan mes na e causa.
ALEMANIA – E windsurfer internacional di Aruba Sarah Quita Offringa a gana su di 20 titulo mundial general di Windsurfing, y e di dos di ola esta e Wave World Champion 2022. For di Alemania, e la manda un mensahe awe dialuna pa Aruba, informando di su logro. Mientrastanto riba su pagina di Facebook e la post e video ora cu himno di Aruba ta tocando y e para riba e podium como e numero uno cu su trofeo. Un otro logro pa e grandi di Aruba. Na 2021, NoticiaCla a saca Sarah Quita como e persona di aña indiscutiblemente. Pabien Sarah Quita!
ASUNCION – Despues cu den fin di siman e landado di Aruba Mikel Schreuders a logra gana e prome medaya di Oro pa Aruba den Weganan Suramericano, awe nochi e ta landa su parti final cu chens pa mas medaya. Awe mainta e la landa 200meter liber y a logra finalisa como number 2 cu e tempo di 1.55.29. E resultado aki ta dune derecho pa landa e final awe nochi den lane # 7. Fuera d e landamento liber, Mike Schreuders a landa mariposa tambe y logra clasifica. Ey tambe e ta logra clasifica pa landa awe nochi.
SEROE COLORADO – E conocido landador Arubiano Deaxo Croes a logra complete su hazaña ‘Punta pa Punta’, landando di Arashi pa Baby Beach, como preparacion pa su hazaña final, “Crossing for Prevention” cu ta landando entre Bonaire y Corsou otro luna. Na su yegada, manera e potret principal ta mustra, e mama di Deaxo, e conocida Tita Iglesias, a brasa su yiu, kitand asina un preocupacion menos pa e mama. E mama a opta pa sigui su yiu for di riba laman, pasobra riba boto, lo tabata mucho nervioso. Deaxo a cuminsa landa awe marduga pa 2:32am y despues di landa algo mas cu 13 ora, e la yega Baby Beach sano y salvo. E distancia cu e la cubri oficialmente registra tabata 38.1 km. Manera por a spera, e no a haci esaki su so, pero tabatin un team di persona rond di dje riba henter e ruta, cu a compañe. Keda pendiente pa un relato completo di e hazaña aki. Dia 19 di November 2022 e hazaña oficial mes ta cuminsa ora cu e purba landa di Bonaire pa Corsou. Potretnan ta cortesia di Michaal Salazar y Crossing for Prevention.
ORANJESTAD – Deaxo Croes, atleta Arubiano cu ta pronto lo realisa e hazaña di Crossing for Prevention, tin un antesala prepara pa e siman aki cu yama Punta pa Punta. Diasabra awo, 1 di october, e ta landa for di Arashi pa Baby Beach. Deaxo ta entrenando hopi duro y ta totalmente enfoca pa completa e trayecto di mas o menos 34 kilometer stret.
HAMILTON – E evento Deportivo Caribense, CARIFTA Triathlon, Aquathlon and Mixed Team Relay a keda programa awor pa tuma lugar na luna di November di e aña aki despues cu mester a cancela esaki pa pasada di horcan Fiona. E fechanan nobo ta November 12-13 segun oficialnan a bisa dialuna. E evento ta conta cu mas di 100 atleta hoben di entre otro Aruba, Antigua and Barbuda, Bahamas, Barbados, Grenada, Jamaica, Trinidad and Tobago, y Puerto Rico.
ORANJESTAD - Aruba Aloe y Botica di Servicio ta bini hunto pa e di 5 aña di nan Diabetes Run & Walk riba diadomingo, 13 di November 2022 y pa encurasha e comunidad pa bin participa den e evento, nan ta haciendo un Early Bird Special te cu 30 di September 2022. Subway tambe ta participa den e Early Bird Special como main sponsor di e kids run.


text:
Spèlchèk di Papiamentu
Den mundu di kòmpiuter, un spèlchèk ta un aplikashon ku ta marka palabra nan den un dokumentu ku no a wòrdu skirbi korektamente. Papiamentu ta e idioma nativo di mayoria habitante na Kòrsou, Boneiru, Aruba i mayoria no ta familiar ku e sistema nobo di skirbi Papiamentu. P’esei un spèlchèk di Papiamentu lo kubri un gran nesesidat lokal. Awor ora bo skirbi riba página sosial òf otro kaminda riba Internet na papiamentu bo por kontrolá loke bo a skirbi ku spèlchèk. E ta fásil. Si bo a skirbi un palabra robes lo sali un strepi kòrá bou di dje.
Hopi simpel, lihé i fásil pa instalá pa tur hende.


text:
Pasco ta jegando atrobe. For di un Hulanda scur y friu mi ta corda bek riba mi prome Pasco na Hulanda… hopi anja pasa. E awa di wowo, e falta di famia, e nostalgia. E bishita cerca Padushi y Madushi, e refresco cora y e bolo di 3 color cu nunca ta falta. Un tajo di plastic cu e pida bolo, un tiki pinda, un pruim of marshmallow na banda. Despues di bishita 3 cas, nos tabata pidi pa lora e tayo pa bay cas cun’e.
E Pasco tabata cuminsa cu e kloknan di misa di anochi. E shimis, sapato y mea nobo. Nos tabata paga tino riba e klok di misa pa no jega laat.
Bida tabata simpel. Bisinjanan tabata biba manera famia cu otro. Tabata bay pa e brasa y e bon deseonan. No tabatin asina tanto competencia.
Tin hende ta bisa cu hopi di nos custumbernan di fiesta Pasco ta cambiando. Hendenan no ta bishita otro asina hopi mas. Nan ta prefera di bay un fiesta of casino na lugar di hasi bishita. Toch bishita otro ta un di e tradicionnan hopi dushi di nos hendenan. Bisti bunita den dia, desea otro ‘Bon Pasco’, admira e kerstboom di otro.
‘Tin un regalito pa mi?’, hopi mucha ta pensa keto keto den nan curason.
Den un mundo cu mestanto inseguridad cu lus, e fiesta di Pasco por trese cosnan bunita depende unda bo kier pone bo atencion.
Jena e mundo cu e lus di bo curason. Desea otro lo miho for di e profundo di bo curason. Brasa bo famia. Lesa e storia di Pasco pa bo yiunan. Bay misa. Hasi un oracion y mas cu tur cos, bisa ‘danki’ na ninjo Hesus cu a duna nos un motibo pa ta mas cerca otro y pa ta e simbolo di un coneccion cu Divinidad cu ta cuminsa ora nos laga e curason puro den nos resalta.
Bon Pasco, bendiciona y danki pa ta un fan di Comprondiendo Bida!
Con bo a pasa bo Pasco? Victor Hunt ta comparti un carta di Hesus pa corda nos riba e origin di Pasco….
Un contribucion di Victor Hunt
Manera bo sa, e dia cu mi ta hasi anja tabata ayera. Tur anja tin un celebracion na mi honor y mi ta kere cu e anja aki e celebracion lo wordo ripiti.
Durante e periodo aki tin hopi hende ta cumprando regalonan, tin hopi anuncio riba radio, ariba television, anto den tur parti di mundo tur hende ta bisando cu e dia cu mi ta hasi anja te jegando mas y mas serca.
E ta hopi bon pa sa, cu por lo menos un biaha pa anja, hende ta pensa ariba mi. Manera boso sa, e celebracion di e dia cu mi ta hasi anja a cuminsa hopi anja pasa. Den cuminsamento hende tawata comprendo y gradicido pa tur cos cu mi a hasi pa nan.
Pero awendia, e ta parse cu niun hende ta corda e motibo pa e celebracion. Famia y amignan ta bini hunto y pasa bon, pero nan no sa e motibo pa e celebracion.
Mi ta corda cu anja pasa tawata tin un fiesta masha grandi mes na mi honor. E mesa di cena tawata jen di cuminda dushi, bolo, fruta, chuculati y mangel. E decoracion tawata tremendo y tawata tin hopi, pero hopi regalo mes.
Pero bo kier sa algo? Ami mes no a wordo invita. Ami tawata esun cu a hasi anja, pero nan no a ni corda pa invitami.
E fiesta tawata pami, pero ora e dia grandi a jega, nan a lagami afo, nan a sera e porta den mi cara….y mi tawata kier pa ta cu nan y come hunto cu nan.
Mi kier comparti algo cu bosonan. Door cu mi no a wordo invita, mi lo tin mi mes un celebracion, un fiesta grandioso. Un fiesta cu lo dura un eternidad. E invitacionan ta sali awe y abo tambe ta invita.
Acepta mi invitacion y mi lo scirbi bo nomber cu letternan di oro den mi buki di bida.
Te aki un rato,
Cu amor
Hesus.
Pa mas informacion:
Victor Hunt
Cel. 565 9171
cvictorh@setarnet.aw
related post: Dios den bo bida segun Victor Hunt
Despues di misa nos tabata bay na cas di Madushi y Padushi. Mi ta corda cu mi mama y mi tanta y omonan semper tabata t’ey pa ricibi nan bendishon di Pasco di Padushi. Despues nos tabata haja bolo di tres color y un poco refresco pa bolbe bek cas, kita panja y bay drumi.
Mi tabata un mucha chikito…preparando pa Pasco, e fiesta mas grandi di anja pa mi. mi ta corda cu awa semper tabata jobe, net prome cu nos sali bay misa di 12 or anochi. Ami y mi rumannan hunto cu Padushi Coyashi den auto di Mookin. Nos no tabata haja e awasero fastioso, solamente e sapatonan nobo y e meanan cu falchi cu ta keda tur muha tabata menos leuk. Pero como mucha bo tabata obedecido y ta bay bo misa sin protesta.
Misa semper tabata bunita dorna cu lus y e pesebre cu e ninjo Hesus cu e strea na halto smper tabata tin un magia cu n’e. Awe, hopi anja pasa, Hesus a nace den un stal. Pakico Hesus a nace, ainda bo no sa como mucha of en todo caso, bo no ta echt compronde. Ami en todo caso,no! pero e solo echo cu Hesus ta un baby, drumi den un stal pober tabata hasi un impacto riba mi.
Mas despues den les di catiesashi mi a bin compronde cu Hesus a nace pa despues muri pa mi picanan na crus. Aunke e momento ey ami no por a imagina mi mes ki pica mi lo por tabatatin.
Despues di misa nos tabata bay na cas di Madushi y Padushi. Mi ta corda cu mi mama y mi tanta y omonan semper tabata t’ey pa ricibi nan bendishon di Pasco di Padushi. Despues nos tabata haja bolo di tres color y un poco refresco pa bolbe bek cas, kita panja y bay drumi.
Mainta nos ta lanta, banja y bisti panja pa sali y ta bay den grupo bishita e bisinjanan, tanta y omonan. Casi tur caminda bo ta haja mesun bolo pa come. Nan ta sirbi’e den un tajo di carton cu su sunchi, pruim y poco chewees na banda. Pa bebe nos tabata haja refresco y si nos tin suerte nos mag di scoge cua color.
Cu mi yiunan nos a mantene e custumber di bay misa di 12 or y tambe e bishitanan di famia. Despues di misa di anochi henter famia ta topa na cas di May. E Pasconan di mi inocencia…momentonan di oro…
Nigel y Wayne, dos amigo, di 10 anja cu gusta rap a saca un cantica tocante e significacion berdadero di Pasco… Lesa e texto y pensa con ‘abo’ kier pasa Pasco…
Christmas is about ‘loving, caring and giving’
From the hearts of 2 young boys: Nigel and Wayne… to the World!
It’s almost X-mas time
Everybody wanna look fine
A little present here
A bigger one there
Just stop for a minute….think… WHY
Why is everyone delirious
Just got to be a lot more serious
Spend time with your friends
Let’s cross our hands
And keep praying for better times
See a X-mas tree on the left
A basketful of cookies on the right
Come on people let’s stop
We’re praying for LOVE tonight
Refr: it’s not about the presents presents presents
We don’t need the presents presents presents
It’s all about SHARING
LOVING ………… CARING……….. GIVING……..
Ain’t about the …..CHICHING CHICHING
Nor about the BEBLING BEBLING
Just wanna make the world change …YEAH YEAH
Copyright: Nigel & Wayne
Comprondiendo Bida ta desea un y tur feliz dianan di Pasco y un bon aña 2011 yen di salud. Un danki special ta bay na nos lesadornan cu a tuma tempo pa lesa y commentá riba e articulonan. Tambe na nos amigonan cu a ‘like’ nos pagina riba Facebook of cu a ‘follow’ nos riba Twitter. Sin boso sosten nos no lo a yega asina lew.
Nos ta spera di wak boso tur den aña 2011, paso nos tin un paar di sorpresa pa demonstra nos gratitud pa boso sosten.


text:
Ami ku mi rumannan no por komprondé otro ora yega na herensia di mi mama
Bon siman i bendishon na tur esnan ku ta sigui e kolumna aki. E siman aki nos ta trata un otro tema di aktualidat ku semper ta trese hopi pregunta ban wak:
Pregunta: “Señora nos ta sinku ruman i nos mama a bai sosega un aña pasá. Ami ku mi rumannan no por komprondé otro ora yega na herensia di mi mama. Mi mama a bai laga negoshi atras, i nos no konosé nos tata; semper mi mama a atendé tur kos. Nos a kria hopi dushi ku otro, pero esun mas grandi ta hasi manera e ta doño di tur kos. Kiko mi por hasi pa tur kos bai parti manera mester ta asina tur ruman ta haña loke nan meresé?
Masha danki pa e pregunta unu sigur hopi interesante, i laga mi kondoleer bo i bo rumannan ku pèrdida di bosnan mama. Laga nos ban wak e pregunta.
Den kaso ku un persona fayesé anto a keda heredero atras, mester buska un notario pa asina e notario hasi investigashon pa wak ken ta e herederonan òf ku kisas a keda un tèstament atras. E notaris ta buska na Kranshi un “verklaring van erfrecht”, ku e verklaring aki por mustra ken ta heredero si of no, i ku tin derechi si of no.
Si akaso esun ku a fayesé a laga un tèstament atras, e ora ei den e tèstament ta bisa ken ta heredero. Den e kaso aki heredero no nesesariamente ta yunan e por ta un amigu, un stichting, of un bon kousa den e kaso aki ta fásil pa bai na repartishon.
Si, no tin tèstament lei ta stipulá ken ta e herederonan, pero tin desakuerdo entre herederonan e situashon ta bira un tiki kompliká paso tin otro pasonan pa tuma. Promé paso mester chèk kon nan ke heredá e sistema di zuiver, verwerp òf benifisiaro. Si nan no ke duna aporte e ora ei mester bai serka un hues pa duna esnan ku no ke duna aporte un tempu pa nan tuma desishon kon nan ke aseptá e herensia. Awor ta yega e momentu pa un di e herederonan bai serka hues i pidi pa nombra un “vereffenaar” pa atendé ku e bienesnan i asina e herederonan por yega na un repartishon ku ta benifisiá tur e herederonan.
E prosedura aki ta unu ku por dura largu i ta kosta sèn, ta pesei ta bon fo’i kumisamentu ora rumanan ta uni ku otro, koperá ku otro i laga notario repartí e bienesnan segun lei. Si bosnan ta heredero i bo a aseptá e herensia no ta eksistí ku ruman ta haña mas ku e otro; tur kos ta wordu repartíden e kantidat di rumannan. Esnan ku a haña dimas tin di duna kuenta i rason i paga bèk òf haña menos.
Pues ya bo sa, nunka ta fásil pero ora morto kai tene duru na bo rumannan i sigui stima otro ya pa tur kos sigui kana bon, paso kiko ku pasa bosnan ta keda ruman di otro. Te otro siman ku Dios su poder!!


text:
Segun analisis di Covid data di Aruba; mayora di esnan infecta y cu ta wordo hospitalisa ta esnan cu no ta vacuna.
Oranjestad - 6 di juni 2021, Aruba: For di dia 17 februari 2021 cu Aruba a cuminsa haci uzo di e vacuna di Pfizer pa combati COVID- 19 continuamente ta monitor "side effects" cu esaki por tin cune y tambe e efectividad di e vacuna. Te cu dia 3 di juni por resumi cu 63.925 persona a wordo vacuna di cual "side effectnan" raporta na DVG via diferente canalnan tawata minimo y tambe lo usual. Pa loke ta efectividad di e vacuna por resumi cu for di dia 17 di februari te cu dia 3 di juni, un total di 3010 persona a test positivo pa COVID-19 di cual 2859 no a ricibi ningun vacuna, 151 a ricibi 1 vacuna y 19 a ricibi 2 vacuna. Por tuma nota cu e data aki ta igual na loke estudionan di Pfizer ta indica, cu ta un efectividad di ongeveer 95%.
Segun informacion ricibi di hospital, for di 17 di februari te cu 3 di juni di e 3010 personanan cu a test positivo 250 a wordo ingresa den hospital pa extra cuido medico debi na complicacionan respiratorio relaciona cu COVID-19 den hopi caso pa extra zuurstof.
Di e 250 personanan cu a wordo interna pa COVID, 235 persona no a ricibi ningun vacuna, 5 persona a ricibi vacuna y a wordo infecta cu SARS-CoV-2 menos cu 14 dia despues di e prome shot, 10 persona a ricibi un vacuna y 3 persona a ricibi tur dos 2 vacuna. E ultimo grupo a wordo interna mas di 14 dia despues di vacuna pa complicaccion di Covid-19. Ta importante pa menciona cu esnan cu tawata tin 2 vacuna ningun a wordo interna den ICU pa motibo di COVID.
DVG por medio di analisis continuo ta tuma nota di e efectividad di e vacuna, pa cual motibo ta sigui promociona esaki tambe. Esnan cu ta test positivo pa COVID-19 apesar di a vacuna, ta experencia e sintomanan di COVID hopi liviano y ta recupera hopi lihe. Esaki ta haci cu e posibilidad pa desaroya complicacion ta wordo minimalisa y e posibilidad pa fayece debi na complicacion relaciona cu COVID ta limita.


text:
Despues ku Janey a hasi su stage na Advocatenkantoor Rafaela ela kuminsa traha komo Paralegal. Entretanto ela gruada pa su Master Strafrecht na Erasmus Universiteit, anto for di 11 de februari 2022 ela bira advocaat- stagiaire.
Banda di su estudio e tabata ocupa su mes hopi ku ley y e tabata hanja importante pa traha den praktijk. E tabata voorzitter di e bestur die Kinder- en Jongerenrechtswinkel. E ta hanja importante pa ta nifica algu pa muchu y joven ku tin problema juridico y no tin seng pa wordu yuda of skucha. Banda di esei Janey ta purba di keda desaroya su mes riba tereno di idioma. E ta papia Ingles y Spano. Banda di trabou duru e ta ocupa su mes ku su hobinan, esaki ta kanta y baila.


text:
The content originally appeared on: Diario
Hulanda ta participante Guera Ukraine y Euro ta perde balor — *Reino y Aruba a firma acuerdo prome cu impacto mundial fatal — *Ciudadanonan tur pais den Reino victima di Guera na Ukraine
ORANJESTAD(AAN)—Con Hulanda y Aruba por yega cerca otro den e situacion actual? Kico e combersacion entre Prome Ministro di Aruba y Secretario di Estado Hulandes pa relacionnan den Reino mester produci e siman aki?
E Acuerdo entre Hulanda y e paisnan Hulandes den Caribe por wordo honra sin ningun adaptacion?
DIARIO a bay investiga kico por spera e siman aki den desaroyonan sumamente interesante cu Reino a conoce durante ultimo decada.
Na 2010 ora Antia Hulandes a stop di existi, Hulanda a duna asistencia pa nan forma nan futuro como pais mientras Hulanda a acepta e responsabilidad directo pa e islanan Bonaire, Saba y Sint Eustatius cu a bira gemeente di Hulanda.
Na 2010, manera DIARIO a relata, Aruba tambe a subi lama financiero peligroso cu e reduccion di 50 porciento (mitar) BBO, cu hunto cu e proyectonan di PPP a hinca Aruba den formacion di debe peligroso.
Escandalo grandi cu a haci cu hasta e prome Ministro Presidente di Curacao a resulta den prison, a cuminsa den e periodo, cu Hulanda mester a impone supervision na Aruba y mustra a duna aanwijzing pa e presupuesto cu a wordo prepara dor di Gabinete Mike Eman.
Sint Maarten tambe a produci su problemanan.
Reino Hulandes a haya su mes den un situacion cu Hulanda mester a atende cu gobiernonan di tur e tres islanan loke a conduci na supervision cu a evita un desaster financiero mucho mas grandi cu a wordo produci di 2010 pa 2020 ora Covid-19 a bati na porta.
No Aruba so, pero e tur e tres paisnan Hulandes den Caribe, tabata ya den un situacion pesimo cu a haci cu Hulanda ya na 2014 pues mester a drenta den accion.
Aanwijzing a subi mesa hunto cu supervision financiero pero economia a sufri tambe.
For di 2014 Aruba cu tambe tabata den situacion pesimo, a wordo confronta cu un pakete di medida cu Gobierno Mike Eman mester a tuma manera Reino a ordena.
Na Aruba Gobierno Mike Eman a presenta e proyecto di Citgo como gran salbador di Aruba y hasta a duna fecha pa su apertura, aunke tabata conoci cu e proyecto for di 2017 tabata na peliger serio.
Durante 2016 y 2017 tur instancia tabata en espera di Citgo cu mester a habri na 2018 pa yena caha di placa di Aruba, loke a stroba otro desaroyo economico y mas medida financiero.
Na 2020 tur isla Hulandes den Caribe mester a presta placa di Hulanda pa motibo di Covid-19. E situacionnan den Reino incluso na Aruba for di 2010, a causa cu Reino a dicidi pa un pakete cu mester a evita cualkier wega politico cu placa manera a pasa na Aruba for di 2010 pa 2014 ora Hulanda a interveni.
Esaki a conduci na e pakete di medidanan cu ta inclui COHO, cu segun Hulanda mester a balansa e debenan grandi cu mester a refinancia pa Aruba por a sigui cana.
COHO ta pasa riba reforma, cu segun e pensamento basico na mesa di negociacion, mester haci cu Aruba tin un maneho financiero den cual debe y gasto ta den balansa.
E pensamento tabata, cu pa e paisnan Hulandes den Caribe asina para financieramente riba nan propio pia.
Corta gasto di Gobierno y aumenta entrada mester habri un futuro nobo riba cual tabata traha ora Guera di Ukraine a cuminsa cu resultadonan directo pa prijs di petroleo na mundo.
Mientras Gobierno ta tuma medida y entre otro mester baha gastonan di Gobierno, inflacion ta subi gasto di ciudadanonan y gobiernonan na tur pais di Reino incluso Hulanda, cu mester duna asistencia directo na guera na Ukraine, acomoda refugiadonan di Ukraine y atende cu Euro cu a perde su balor mientras costo di bida ta subi.
Na e paisnan Hulandes den Caribe, e aumento di prijs di petroleo a subi costo di bida na momento cu mester tuma medida pa entradanan di e paisnan cubri nan gastonan.
E acuerdo a wordo firma prome cu guera a haya su inicio loke ta haci cu politiconan no a tene cuenta cu e forma cu inflacion, aumento di costo di bida lo a afecta ciudadanonan di e paisnan directamente.
Informantenan a indica cu esaki ta e problema grandi cu politiconan conoce actualmente den Reino.
Kico e situacion mundial ta haci directamente cu e ciudadano y con ta impone medida cu COHO ta exigi.
Un siman sumamente interesante ta spera Reino Hulandes cu a firma un Acuerdo basa riba e resultadonan di Pandemia di 2020 sin por a mira e reto financiero cu Guera di Ukraine lo a presenta pa henter mundo na 2022.


text:
Maneho di Propoganda Boneiru
Último tempu mas i mas borchi di propaganda ta aparesé den espasio públiko. Kolegio Ehekutivo a stipulá regla pa ponementu di bòrchi di propaganda den e Nota Maneho di Propaganda. Un oumento no-kontrolá di ekspreshonnan di propaganda ta kondusí na dañamentu di bunitesa di imágen di kaya i ku esei e tin influensia riba kon hende ta eksperensiá nos isla. Banda di esei e por sòru tambe pa situashonnan insigur den tráfiko. Mester ta bon kla kiko sí i kiko no ta deseá. Mester ta bon kla tambe kiko sí ta pèrmití. Den e Nota Maneho di Propaganda bo por lesa kiko sí i kiko no ta pèrmití. Por ehèmpel pa sierto ophetonan di propaganda bo tin mester di un pèrmit. Sali for di e punto di bista ku bo tin ku pidi pèrmit ora bo ke pone un bòrchi di propaganda riba kaminda públiko. Den e nota tin tambe ki ora bo no tin mester di pèrmit. Propaganda por ta bunita i plasentero tambe pa e alrededor. E por hasi e imágen di kaya mas bibu i mas enérgiko.


text:
MERKA — E ekipo di Daytona Tortugas a pone Carlton Daal riba lista di hungadó inkapasitá. Esaki despues ku e pelotero a risibí un picheo den kara den e di dos partido di djárason 19 di ougùstùs kontra Brevard County Manatees.
Segun informashonnan risibí di e ekipo, Carlton aparentemente tin un nanishi kibra i su kara tabata basta hincha ayera. Inisialmente e pelotero a keda pone riba lista di hungadó inkapasitá pa shete dia pero segun e ekipo di Daytona Tortugas, nan no ta kere ku Carlton lo hunga e temporada aki mas. Esaki konsiderando ku e temporada di e ekipo ta finalisá dia 6 di sèptèmber próksimo. Sin embargo e ekipo ta konvensí ku Carlton lo bin bek fuerte otro aña.
E temporada aki, Carlton a logra un promedio di .270 ku 21 base roba i 30 kareda empuha den 112 partido ku Daytona Tortugas den Klase A avansá


text:
Oranjestad-Eagle Beach — Sabrina Wilson Barrett, 18, hospedando cu su miembronan di famia na La Cabana Beach Resort & Casino, ta un damita hoben cu un curason grandi. Pa su proyecto di scol na 2013, el a cuminsa traha armband y coyar, traha di materialnan natural, bendiendo nan na e resort y dunando tur e placa recauda na e instancia caritativo local Turtugaruba.
E lucha di e turtuganan Caribense, cu ta bringa pa sobrevivi contra e desaroyo moderno di playanan, y e necesidad di concientisa tur hende tocante e proteccion pa turtuganan di lama rond di mundo, a conmove Sabrina pa drenta den accion y a inspir’e pa traha piesanan di joyas atractivo na man, pa yuda recauda fondo pa e fundacion.
Turtugaruba ta un fundacion caritativo pa e conservacion di turtuga di lama y nan habitat den e region Caribense, specialmente riba y rond di Aruba. Turtugaruba ta un miembro orguyoso di e Wider Caribbean Sea Turtle Conservation Network (WIDECAST). E fundacion ta raporta cu cuater especia di turtuga di lama por ser mira ta pone webo akinan, esta e Driekiel, Dermochelys Coriacea, for di Maart te Juli, e Loggerhead Turtuga, Caretta Caretta di Mei pa Augustus, Hawksbill Turtuga, Eretmochelys Imbricata di Juni pa November y e Turtuga Berde, Chelonia Mydas di Juni pa Oktober.
E rayonan caluroso di e solo ta tene e webonan cayente, e fundacion a informa, den e neishi cu ta dera den e santo moli durante incubacion. E turtuganan chikito ta sali despues di 2 luna, den e periodo di 45 pa 70 dia, dependiendo riba e especia. Pa mas informacion tocante e conservacion di turtuga di lama na Aruba, bo por manda un email pa turtugaruba@hotmail.com


text:
The content originally appeared on: Diario
Minister Geoffrey Wever: — *Permisonan ta keda cla hopi mas lihe
ORANJESTAD (AAN): Durante un conferencia di prensa Dialuna, minister di Asuntonan Economico Comunicacion y Desaroyo Sostenible Geoffrey Wever a papia riba modernizacion di e maneho pa locual ta trata permiso di negoshi.
Minister Wever a cuminza na bisa cu tur hende cu kier cuminza un negoshi na Aruba tin mester di un ‘vestigingsvergunning’(permiso di negoshi) y tur hende cu kier ta director di un compania tin mester di un ‘directievergunning’, cu ta wordo duna pa e minister di Asuntonan Economico , basa riba un ‘vestigingsbeleid’.
“Pa hopi aña diferente comerciante, gremio comercial, startups y stakeholders den e mundo comercial tabata indica cu ‘red tape’ ta un fenomeno cu ta tranca desaroyo di nos economia y cu eliminacion di red tape lo yuda economia draai bon, unda cu companianan por estblece nan mes mas lihe”.
Pa hopi aña caba profesionalnan tabata vocifera cu mester bon cambio den e sistema via cual Gobierno ta duna permiso y pa haci esaki den un forma mas acelera, segun Wever.
El a splica cu ora cu el a bira minister el a pone como prioridad pa traha riba reduccion of eliminacion di red tape.
Segun e mandatarionan, den ultimo lunanan el a traha hunto cu Departamento di Asuntonan Economico y cu diferente otro stakeholder, revisando e rapportnan cu tabata tin di localnan, companianan internacional y e gremionan di Aruba.
“Haciendo tur esaki nos a bin na e revision di e vestigingsbeleid”.
Awe despues di 1 aña den gobernacion mi ta contento di anuncia cu e vestigingsbeleid a wordo moderniza, simplifica y digitaliza completamente.
Meta di e modernizacion aki ta pa elimina red tape y pa stimula mas negoshi pa lanta na Aruba, pasobra ora cu tin mas negoshi tin un spinoff economico, mas cupo di trabao ta wordo crea y asina tambe e parti di coleccion di Gobierno ta bay dilanti, mientras cu nos ta desaroya nos economia na un forma mas moderno, segun e minister.
El a splica cu e vestigingsbeleid nobo ta contene diferente cambio, di cual el a enfoca Diahuebs riba e 7 puntonan cu e ta considera mas importante.
Ta trata di reduccion di red tape, digitalizacion completo cu introduccion di un data base pa comerciante, ampliacion di e categoria di persona cu no mester pidi un permiso mas, stimulacion di inversion den centro di Oranjestad y centro di San Nicolas, stimula economia door di diversificacion via e 6 sectornan prometedor, ta duna companianan chikito(startups) bao di cierto condicion e permiso pa tin e compania na cas den un zone residencial y tambe a introduci e principionan di sostenibilidad pa algun categoria.
Segun e mandatario a elimina hopi rekisito y documento pa haci e proceso mas agil y facil, pa asina e permisonan por sali mas lihe.
El a duna un ehempel bisando cu antes un persona cu tabata busca un permiso mester a bay Camara di Comercio y pidi un ‘uittreksel eynan y e mester a pidi pa un papel di Censo.
Wever a indica cu esakinan ta servicionan cu bao di e vestigingsbeleid nobo, e Departamento di Asuntonan Economico ta bay ofrece e cliente.
Esaki ta nifica cu e persona cu ta buscando e vestigingsvergunning pa habi un negoshi no mester haci esakinan su mes mas.
Asina na un forma digital ma acelera, e comerciante ta wordo yuda y e permisonan por sali mas lihe.
E meta ta pa keda cla cu permisonan pa Oranjestad of San Nicolas dentro di 10 dia.
Pa otro tipo di permiso esaki lo dura 2 siman.


text:
ORANJESTAD- 27 di mei 2022 Segun resumen semanal di awe diabierna, 687 persona a recupera den e siman aki y un total di 718 caso nobo di COVID-19 a keda registra.
E cantidad di casonan activo di COVID-19 pa awe ta 326 y cantidad di fayecidonan relaciona cu COVID-19 ta 213.
Datos ta ilustra casonan nobo di COVID-19 cu un averahe semanal di 103 caso positivo pa dia y un averahe di 'Positivity rate' semanal di 42% pa dia.
Actualmente na Aruba tin 4 persona interna cu of debi na COVID-19 di cual tur ta riba piso general.
Na Colombia no tin ningun pashent di COVID.


text:
Recientemente Representacion di Hulanda na Willemstad a ricibi bishita di un delegacion cu ta representa comunidad di LGBTQ na Corsou. E bishita a tuma luga den cuadro di e mocion den Eerste Kamer di e parlamento di Hulanda di e miembro Boris Dittrich (D66). Dittrich ta haci un yamada na gobierno di Hulanda pa averigua kico e posibilidatnan ta na e tres paisnan Caribense den Reino pa matrimonio di e mesun sexo; un posibilidad cu na Hulanda ya ta hancra den lei y den practica.
E delegacion cu a bishita Representacion di Hulanda na Willemstad, a comparti hopi conocemento y pensamento di entre otro casonan den corte, e status di e ley na Corsou y problemanan practico cu personanan di e mesun sexo ta enfrenta riba tereno di adopcion, cuido medico y mucho mas pa motibo di falta di reglamento corecto. Lo bay comparti e conocemento y pensamento – cu e oficinanan di Representacion di Hulanda na Aruba y Sint Maarten tambe lo colecta ā cu e ministerio di Asuntonan Interno y di Relacionnan den Reino. Ta haci uso di esaki pa un reaccion riba e compromiso di e gobierno di Hulanda, cu despues di reces lo manda pa Eerste Kamer.


text:
ORANJESTAD: Diaranson atardi den un esfera ameno Minister Endy Croes a ricibi ekipo di Rough Riders, Speedworx y Streetwise cu recientemente a participa den e famoso Derby City Nationals 2022 cu a tuma luga na Louisville Kentucky, Merca. E tabata tres dia di competencia. Ta di remarca cu den e competencia aki hopi top coredonan a participa di e.o. Brasil, Colombia, Korea, Merca, Venezuela y Aruba. E atletanan a logra conkista 18 trofeo.
E mandatario di Deporte a duna e atletanan un reconocemento den nomber di Gobierno di Aruba pa nan excelente logro y a gradici nan pa pone Aruba su nomber briya riba plataforma internacional. Minister Endy Croes a expresa; nos ta orguyoso di boso, keda traha duro pa asina sigui logra boso soñonan. Concluyendo Minister Endy Croes ta manda palabranan di pabien na main coach sr. Gregory Wouters y coach Feddison Flanders pa guia y prepara e atletanan. Alabes ta gradici e mayornan pa sostene nan yiu den e deporte cu nan ta practica. Minister Endy Croes ta desea e atletanan hopi exito den nan proximo careda cu ta tuma luga na Oldsmar, Tampa Florida.


text:
Cu un interesante compilacion di poema bou di e titulo ‘Canto di lama’ (2018), e escritor Arubiano Joe Fortin a debuta como poeta. E tema di su poemanan ta entre otro, soledad y amistad, melancolia y deseo. Joe fortin ta uza un metodo di autoreflexion, combina cu recuerdonan y elementonan di naturalesa pa trece cada poema den e obra aki na bida. Su inpiracion ta bini for di susesonan di tur dia como tambe su deseonan di algun dia por bolbe bek su cas; Aruba.
Joe Fortin a yega di publica algun poema online y e reaccionnan tabata hopi positivo. E reaccion aki a entusiasma Fortin pa compila su poemanan y publica un buki di poesia. Un publicacion di 100 pagina titula ‘Canto di lama’ ta referi na e echo cu e poeta y autor sa contempla cant’i lama y na mes momento laga su mes ser inspira pa e canto di e olanan.
Gosa siguientemente di un di e poemanan di Joe Fortin, titula ‘Wardando’.
Wardando
Akinan mi ta keda sinta warda bo
Te ora cu bo yega pa brasa mi
Pa bisa mi cu mi no tin di warda mas
Mi sa cu e tempo lo yega un dia
Esaki ta skirbi cu nubianan den cielo
Palabranan blanco, tristo y suave
E streanan ta midi e dia exacto cu nan luz
Tur anochi nan ta ripiti e fecha di nos encuentro
Mi no tin pura pasobra e dia lo yega, esey mi sa
Pero si mi ta ansha paso tempo ta bula bay
Duna mi un seña pa mi curason por sosega
Mi lo keda sinta warda bo cu mi wowonan cera.
Otro obranan literario di Joe Fortin, ta Tartamudo: diesdos storia cortico cu ta mescla diferente nivel di realidad. E storianan aki ta hiba e lector den un laberinto di duda sin salida, cu e intencion di confundi y despista. Ademas, Fortin tambe a publica tambe e obra ‘City Store’ cual ta contene 11 storia cortico cu e biaha aki ta mescla diferente realidad cu e mundo di fanatasia y (mal) soño.


text:
Mantenshon
Mantenshon Komunidat & Kuido
Kiko departamentu di Komunidat i Kuido ta hasi?
Departamento di Komunidat i Kuido ta tene supervishon riba merkansia i higiena públiko. E supervishon ta enfoká riba produkto ku ta daña lihé, preparashon di komestibel i kumplimentu ku e pèrmit di Bibida i Hóreka ku a otorgá. Banda di esei den koperashon ku departamento Veterinario ta tene supervishon riba importashon di karni i benta di karni di kabritu ku no ta di kùr.
Produkto ku ta daña lihé
Den kaso di supervishon riba komestibel por hasi distinshon entre di un banda produkto ku por daña lihé i produkto ku por warda pa hopi tempu.
E produktonan ku por warda pa hopi tempu tin un fecha di ‘por-konservá-por-lo-ménos-te’. E departamento no ta kontrolá riba esaki. E fecha di ‘por-konservá-por-lo-ménos-te’ ta indiká te ki dia e produktor di e produkto ta responsabel. Despues di esei e bendedó ta responsabel pa kalidat di e produkto.
E produktonan ku por warda pa tempu kòrtiku pasobra nan ta daña lihé tin un fecha di ‘por-usa-te’. E departamento ta tene supervishon riba e produktonan aki. Periódikamente ta tene kontròl den komèrsio por detal i otro sektornan ku ta bende i/òf usa tipo di produktonan asina.
Preparashon di komestibel
E departamento ta enkargá ku kontròl di higiena di negoshi ku ta ofresé komestibel. Esaki ta enserá tantu komèrsio por detal (inkluso benta riba kaya) komo hóreka. Pa preparashon di komestibel ku ta ofresé komersialmente semper mester di un pèrmit. Promé ku otorgá un pèrmit e departamentu ta kontrolá si e kushina ta kumpli ku eksigensianan di higiena. Periódikamente ta hasi inspekshon. E departamento ta investigá tambe señalnan di suidadanonan tokante situashonnan higiéniko malu.
Pèrmit di Bibida i Hóreka
E departamento ta tene supervishon riba kumplimentu ku e pèrmitnan di bibida i hóreka ku a keda otorgá. Ta trata aki di entre otro pèrmit ‘pa bai kuné’ (negoshi di ‘take-away’), pèrmit pa bar i restorant, pèrmit pa hotèl, pèrmit pa ‘resort’ i pèrmit pa apartamentu. Banda di supervishon riba siguridat di kuminda, e supervishon ta enserá tambe higiena general.
Servisio
Informashon tokante legislashon i regulashon
Informashon tokante legislashon i regulashon bo por haña via e siguiente‘hyperlinknan:
- Ordenansa di Bibida i Hóreka Boneiru
- Dekreto di Hóreka Boneiru
- Ordenansa general lokal
Bo por hasi pregunta tokante regulashon via email di Direktorado di Supervishon i Mantenshon di Lei bisami_th@bonairegov.com òf telefónikamente via number di Direktorado di Supervishon i Mantenshon +599 715 5330. Pa pregunta tokante otorgamentu di pèrmit di Bibida i Hóreka bo por akudí na Direktorado di Planifikashon i Desaroyo. Pa pregunta tokante pèrmit ku ta regardá evento i benta riba kaya, bo por akudí na departamento di Asuntunan Hurídiko i General (JAZ) di Direktorado di Maneho i Sosten.
Keho tokante siguridat di kuminda i higiena
Pa keho tokante siguridat di kuminda i higiena bo por tuma kontakto via e number di telefon di Direktorado di Supervishon i Mantenshon di Lei +599 715 5330. Òf bo ta manda un email na bisami_th@bonairegov.com.


text:
Comision Nacional di Unesco Aruba ta invita NGO’s y particularmente organisacionnan cu ta traha cu hoben, di cua nan area di trabou ta cay bou di e mandato di UNESCO, pa aplica pa financiamento di proyecto den cuadro di e Programa di Participacion 2022-2023.
E proyecto mester ta relaciona cu promocion di educacion, ciencia, cultura y comunicacion & informacion. Lo duna preferencia na proyectonan cu tin un balor agrega pa Aruba como un “Small Island Developing State (SIDS), cu tin un caracter interdisciplinario, cu tin como meta pa mehora situacion di hende muhe y/of hobennan y ta den liña cu actividadnan di Comision Nacional di UNESCO Aruba.
Financiamento maximo pa cada proyecto ta US$ 26,000, cu por solicita pa cubri gastonan pa:
- servicio di experto (ta exclui gasto di personal y gastonan administrativo);
- beca pa estudio of beca pa investigacion;
- publicacion, revista, documentacion, traduccion y reproduccion;
- material y ekipo (cu no ta vehiculo);
- organisacion di conferencia, reunion, traduccion y interpretacion, gastonan di biahe di participante (cu excepcion di gastonan di personal di UNESCO);
- seminario, webinars y training.
Mester manda aplicacion completo na Ingles y den forma digital prome cu 15 de februari 2022 na email: [email protected]. Pa e formulario (digital) cu tur instruccion mester tuma contacto cu secretariado di Comision Nacional di UNESCO Aruba na: ☏: 528-3472, 528-3524 of 528-3474 📧: [email protected].
Diamars 18 januari 2022, secretariado di Comision Nacional di UNESCO Aruba ta organisa un reunion informativo virtual di 17:00 a 18:00. Ta recomenda pa registra pa e reunion aki uzando e siguiente link: https://zoom.us/meeting/register/tJAscu6vqD8qHdD9aG9LsBHWO7YZtPYu06qr
Despues di inscribi, bo lo ricibi un email den cua ta confirma bo registracion.


text:
Papiamentu
- E artíkulo aki ta skirbí na papiamentu. Lo ta apresiá si por mantené e artíkulo aki na estilo di papiamentu.
Papiamentu (na Aruba: Papiamento) ta un idioma krioyo ku un base Português-Afrikano. Banda di e lenganan Arawak ku restunan di e habitantenan original di islanan ABC tabata papia, Papiamentu su vokabulario ta influenshá pa e idiomanan Ingles, Hulandes i Spaño. E ta e lenga mas papiá na Aruba, Boneiru i Kòrsou. Ta skirbi e nòmber di e lenga diferente na Aruba, esta Papiamento i diferente na Boneiru i Kòrsou, esta Papiamentu. E lucha pa un ortografía uniforme na islanan di Antia Hulandes di antaño a dura largu i a resultá finalmente den dos entidat polítiko i dos diferente ortografía.
Na 2003 Papiamentu a keda rekonosí komo idioma ofisial na Aruba banda di Hulandes i na 2007 na Antias Hulandes banda di Hulandes i Ingles. Na 2022 Gobièrnu hulandes ta propone pa rekonose Papiamentu na Boneiru komo idioma di minoria na Oropa i pa laga esaki resorta bou di e "Charter oropeo pa idiomanan regional i di minoria".[2]
Historia[editá | editá fuente]
Segun historia, e vokabulario básiko i e karakterístika gramatikal ta similar ku esun di e lenga di Kabo Bèrdè ku a surgi ku un fundeshi básiko ku ta di Portugues i otro influensia ku a pasa despues (siglo 17 i 18 respektivamente).
E nòmber di e idioma mes ta bin di papear, un palabra usá den Portugues i Spañó kolonial: e ta kompará ku Papiá Kristang, basá riba e Portugues krioyo di Malaysia i Singapura, i e krioyo di Kabo Bèrdè papiâ òf den Caribe (Puerto Rico, Repúblika Dominikano, Cuba) "papiar"- papia ekstensivamente (pero tambe den e término Portugues kiermen "kome"). Spaña a klama e dominio riba e islanan den siglo 15, pero nan no a hasi hopi uso di dje. Na 1634, West Indische Compagnie (WIC) a tuma e islanan den su poder, deportando e Arawaknan ku a keda i e poblashon Spañó pa nan respektivo kontinente. E islanan a bira sentro di trato di katibu entre Afrika i Caribe.
E historia di e orígen di Papiamentu te ainda no ta konosí. Probablemente Papiamentu a nase for di Português òf for di Spañó. Un resúmen di e debate tokante Papiamentu ta di haña den un buki di Jacobs (2009a).
E prome evidensia di e uso generalisá di e Papiamento di Aruba por wòrdu hañá den un dokumento ofisial di Kòrsou den siglo 18. Den siglo 19, e mayoria di e materialnan tabata skirbí na Papiamento inkluyendo buki di skol, materialnan di Misa Católico Romano i e himnarionan. E promé kòrant na Papiamentu publiká na aña 1871 ku e título "Civilisado". "Civilizador" ta un palabra Spañó i Portugues, pero e por a wòrdu komprondé ya ku ta un kustumber ku den papiamentu e "r" na final di e palabra tradusí ta kai afó.
Teoría di e desaroyo lokal[editá | editá fuente]
Tin diferente teoría tokante e desaroyo lokal. Den un sierto teoría ta proponé ku Papiamento a desaroya den Caribe for di un pidgin Portugues-Afrikano, e tabata wòrdu usá pa komuniká ku e katibunan di Afrika i katibu Portugues ku despues Hulandes i Spaño (tambe Arawak) a influensiá.
E poblashon Hudiu-Portugues di islanan ABC a krese konsiderablemente despues di 1654, ora e Portuguesnan a rekuperá e teritorio Hulandes den noort-oost Brazil, kousando ku e mayoria di e papiadónan Portugues di e tera mester a huí di e persekushon religioso. E ròl presis di Hudiu Sefari den kuminsamento di e desaroyo no ta konosí, pero loke si ta definitivo ta ku e ta hunga un ròl prominente den e desaroyo di Papiamentu.
Hopi di e promé residentenan di Kòrsou tabata Hudiu Sefarí òf di Portugal, Spaña òf Brazil. P'esei por asumí ku e Hudiu-Spañó a wòrdu tresé pa Kòrsou, kaminda gradualmente a plama pa otro partinan di e komunidat. Komo e komunidat Hudiu a bira importante den merkadeo i komersio, nan tabata papia na Papiamento ku un poko di influensha di Ladino. Mientras varios nashon tabata bas di e isla, Papiamentu a bira e idioma mas papiá di tur dia.
Gramatika, ortografia i vokalnan[editá | editá fuente]
Articulo principal: Gramatika di papiamentu
Articulo principal: Ortografia di Aruba, Ortografia di Boneiru i Kòrsou
Kòrsou i Boneiru ta usa un sistema di skibimentu fonétiko. Aruba tin un sistema históriko-etimologico hopi similar na spañó.
Parti distintivo di e sistema di Kòrsou[3]:
- E zonido /k/ semper ta indiká pa e lèter k. (Na Aruba /k/ por habitá c òf k .)
- Aksènt agudo ta indiká sílaba ku tin strès impronostikabel.
- E sistema di Kòrsou tin e lèternan è, ò, ù, ü.
- E sistema di Kòrsou no tin x.
Papiamentu tin e siguiente 9 vokalnan.[4] E sistema di Kòrsou tin un símbolo pa kada vokal. E sistema di Aruba ku 6 símbolo tin mas ambigwedat.
Status aktual[editá | editá fuente]
Den senso di 2000 i 2001,Un logra konta un total di 106.054 hende na Kòrsou, 59.984 hende na Aruba, i 8059 hende na Boneiru ku a bisa ku papiamentu ta nan idioma di papiá na kas. Kasi tur hende ku ta biba na e islanan ABC y ku a nase na e islanan ABC por papia papiamentu. Ademas hopi imigrante for di e islanan ABC ta bai biba na Hulanda; ku nan no sa papia papiamentu na kas.
Aki un bista di e kantidat di papiadónan di Papiamentu na e islanan ABC. Komo ku e sifranan di senso no a sali riba mesun dia, a pone e fecha di e delaster senso na kada isla.
Tabèl 1. Lenganan papiá na islanan ABC
Ta papia Papiamentu ademas na e islanan ku anteriormente tabata forma parti di Antia hulandes esta: Saba, Sint Maarten i Sint-Eustatius. Nativo di islanan ABC ku ta biba den eksterior i tin ora nan desendientenan primeramente na Hulanda, tambe ta papia Papiamentu. Tin tambe papiadónan di Papiamentu na Venezuela, Sürnam, Sto. Domingo, Cuba, Merka i otro paisnan kaminda yiunan di tera a bai residí.
Nos por referí na ambos manera di skirbi tambe: Papiamento/u pasobra kasi tu palabra ku o -final ta keda pronunsiá ku u- final na ámbos isla.
Papiamentu su pronunsiashon i melodia ta varia di isla pa isla, tin bes hasta bario pa bario i tin Papiamentu di ántes i Papiamentu modèrno. E vokabulario en general ta igual na tur tres isla pero tin variashon entre palabranan uzá na kada isla.
Promoshon di papiamentu[editá | editá fuente]
Ku e meta pa promove papiamentu a lanta varios organisashon. Pa fasilita kolaborashon entre e organisashonnan aki a funda e Plataforma Union di Papiamentu na 2012. Miembronan di e plataforma ta:
- Fundashon Splika - Hulanda
- Fundashon Lanta Papiamento - Aruba
- Akademia Papiamentu - Boneiru
- Fundashon Dushi Papiamentu - Boneiru
- Instituto Alsa Papiamentu - Kòrsou
Wak tambe[editá | editá fuente]
- Ortografia di Papiamento (Aruba)
- Ortografia di papiamentu (Boneiru i Kòrsou)
- Lista di papiamentista
- Cadushi di Cristal
Linknan eksterno[editá | editá fuente]
Nota[editá | editá fuente]
- ↑ Ethnologue
- ↑ (nl) Nederland wil het Papiaments op Bonaire erkennen als minderheidstaal in Europa. Curaçao Nu (12 aprel 2022). Konsultá dia 13 aprel 2022.
- ↑ Ortografia di papiamentu, di dos edishon. Korsou: Sekshon Informativo di Schooladviesdienst, 1983
- ↑ Philippe Maurer. Die Verschriftung des Papiamentu, den Zum Stand der Kodifizierung romanischer Kleinsprachen. Gunter Narr Verlag, 1990


text:
2 turista ta hoga awe djasabra 8 di april.
1 di nan tabata dive .
1 di nan tabata snorkel.
Awe, djasabra 8 di aprel, alrededor di 10 or di mainta sentral di polis a risibí notifikashon ku un sambuyadó a hañ’é den problema den besindario di un kompleho di apartamentu situá na Bulevar E.E.G. Mesora a dirigí un patruya i ambulans na e sitio. Personal di ambulans a reanimá i despues transportá e viktíma pa hospital. Na yegada na hospital e viktíma a bin fayesé. Ta trata di e hòmber di inisialnan A.E.C., nasé riba 5 di novèmber 1940, prosedente di Estados Unidos.
Mas lat pa mas o ménos 1.30 or di atardi sentral di polis a risibí notifikashon ku tabatin un señora ku tabata snòrkel na Klein Bonaire tabata drif. A trese e viktíma kantu kaminda a trata na reanimé te ora ambulans a yega. Pero ela bin fayesé. Ta trata di e dama di inisialnan A.L., nasé riba 8 di aprel 1951, prosedente di Hulanda.
FORSA NA E FAMIA NAN.
FUENTE: KPCN


text:
Riba 8 di desèmber 2021, e entidatnan públiko di Hulanda Karibense i e sinku departamentonan di Gobièrnu Sentral a firma e akuerdo di koperashon 13+. Ku esaki e diferente partidonan ta palabrá pa di awor pa dilanti traha huntu ora ta trata di hóbennan entre 13 i 23 aña na Hulanda Karibense. Ku kolaborashon riba diferente tema importante pa hubentut, e partnernan ke sostené desaroyo di hóben i adolesente di e tres islanan karibense optimalmente.
E partidonan ta bai traha huntu riba e siguiente temanan: alohamentu pa hóben i adolesente, aktividatnan pa tempu liber i pa desaroyo, kombatimentu di pobresa, violensia doméstiko i maltrato di mucha i enseñansa i trabou.
E kolaborashon akí entre e entidatnan públiko i Gobièrnu Sentral a originá a base di e investigashon ‘No ta importá unda bo a nase’ (‘Het maakt uit waar je wieg heeft gestaan’) di Defensor di Pueblo Nashonal i Defensor di Pueblo di Mucha. Den e rapòrt aki e Defensornan di Pueblo ta skirbi ku ta importante pa traha maneho den kua diferente organisashon ta enbolbí.
Defensor di Pueblo di Mucha, Margrite Kalverboer, ta bisa tokante e akuerdo di kooperashon 13+: “‘Pa realmente mehorá perspektiva di mucha i hóben, traha di manera integral ta un kondishon. E kolaborashon aki ta un bunita ehèmpel di esaki ku meresé imitashon na otro partinan tambe den Reino.”
Banda di e entidatnan públiko di Boneiru, Saba i Sint Eustatius, e siguiente ministerionan di Gobièrnu di Reino a firma e akuerdo 13+: ministerio di Asuntunan Sosial i Empleo (SZW), ministerio di Asuntunan Interno i Relashon den Reino (BZK), ministerio di Enseñansa, Kultura i Siensia (OCW), ministerio di Hustisia i Siguridat i ministerio di Salubridat, Bienestar i Deporte (VWS)
Riba pòtrèt, di robes pa drechi:
· Ariba: Orlando Wilson (Entidat Públiko Saba), Abigail Norville (Ministerio di Salubridat, Bienestar i Deporte), Carsten Herstel (Ministerio di Asuntunan Sosial i Empleo)
· Mei mei: (Ministerio di Hustisia i Siguridat), Henk Brons (Ministerio di Asuntunan Interno i Relashon den Reino), Magrite Kalverboer (Defensor di Pueblo di Mucha)
· Abou: Marjan Hammersma (Ministerio di Enseñansa, Kultura i Siensia), Nina Denheyer (Entidat Públiko Boneiru), Alida Francis (Entidat Públiko Sint Eustatius)
Riba 8 di desèmber 2021, e entidatnan públiko di Hulanda Karibense i e sinku departamentonan di Gobièrnu Sentral a firma e akuerdo di koperashon 13+. Ku esaki e diferente partidonan ta palabrá pa di awor pa dilanti traha huntu ora ta trata di hóbennan entre 13 i 23 aña na Hulanda Karibense. Ku kolaborashon riba diferente tema importante pa hubentut, e partnernan ke sostené desaroyo di hóben i adolesente di e tres islanan karibense optimalmente.


text:
Resultadonan di Beisbòl Liga Grandi ayera:
Seri di Divishon di Liga Nashonal
- New York Mets a derota Los Angeles Dodgers ku skor di 3-2
Kenley Jansen a picha 1 entrada sin permití kareda riba 1 hit i 1 base por bola, miéntras ku e la poncha 1 batido. Kenley ta finalisá post-temporada ku 2 partido salba I un efektividat di 0.00 den 3 aparishon
Partido di Beisbòl Liga Grandi awe:
Seri di Kampionnan Liga Amerikano
- Toronto Blue Jays kontra Kansas City Royals
Resultado di Beisbòl Profeshonal Hapones Nippon
Climax Series di Liga Central (igual ku League Championship den MLB)
- Tokyo Yakult Swallows a derota Yomiuri Giants ku skor di 4-0 (seri ta 1-Wladimir Balentien a konektá 3 hit for di kua 1 doblete den 4 turno na bate ku 2 kareda empuha. Wladimir tin un promedio di .375 den post-temporada


text:
E aña aki ta di 10 aña cu Fundacion Chico Harms ta organisa e Parada Cultural. Na aña 2020 y 2021 door di e pandemia no tabatin parada, pero e aña aki, Fundacion Chico Harms y Fundacion Pro-Cultura a sa di trece un parada yena di ambiente y musica.
E parada a sali 3’or di atardi for di Centro di Bario Bazil a pasa den e cayanan di Brazil y bisindario y termina na Centro di Bario Brazil. Un total di 8 grupo, riba mil hende a participa.
Tabata reina un tremendo ambiente, e bandanan musical a deleita tur esnan cu a forma parti di e parada como tambe e publico grandi na banda. Grandi y chikito a gosa di nos e celebracion cultural. Loke a resalta den e parada ta e creatividad, color y sin duda e ambiente.
Gobierno di Aruba ta felicita sr. Chico Harms di Fundacion Chico Harms, Fundacion Pro – Cultura, boluntarionan y tur hende cu di un of otro forma a contribui pa haci e Parada Cultural uno asina bunita y exitoso.


text:
“Mi ta weita atras riba un bishita hopi exitoso, principalmente e conferencia cu tabata uno super inspirativo”
ORANJESTAD– Prome Minister Evelyn Wever-Croes a duna un resumen di loke tabata e bishita di Secretario di Estado Alexandra van Huffelen na Aruba. Prome Minister a indica cu despues di e conferencia di “Hende Muhenan Fuerte” su persona a reuni cu Secretario di Estado na Bestuurskantoor pa asina por cubri algun tema cu tin pendiente, manera e recorte di salario y e condicionnan cu tin riba mesa.
Recorte salarial
Prome Minister a informa Secretario di Estado cu el a haya un carta di Parlamento indicando e resultado di nan reunion na unda mayoria di e Parlamentarionan a bay di acuerdo pa sigui cu e recorte di 25% di nan salario pa asina pueblo por haya nan 5% bek. Pa loke ta trata e Wever-Croes norm, Parlamento a informa cu nan lo trata e ley aki otro luna. Secretario di Estado ta satisfecho cu tur e informacionnan pa por trata e tema aki den Rijksministerraad.
Situacion di Parkietenbos
Un tema cu Secretario di Estado tambe kier a cubri durante e reunion ta e tema di Parkietenbos. Akinan Minister Ursell Arends cu ta e Minister encarga a informa Secretario di Estado riba e plannan cu tin andando.
Topico di Covid y CFT
Secretario di Estado Alexandra van Huffelen tambe tabata interesa pa cubri e tema di Covid, pa e por tin un idea con prepara Aruba ta. Minister di Salud Dangui Oduber, a duna un splicacion di kico tur Aruba ta haciendo na e momentonan aki. Banda di esaki Secretario di Estado van Huffelen tabata tin cierto pregunta riba e consehonan di CFT cu ultimamente ta birando mas critico, y akinan Minister Xiomara Maduro a duna su splicacion.
Expresionnan di Secretario di Estado van Huffelen di su bishita
Pa locual ta e conferencia unda den cual a introduci e Gender Policy Aruba, van Huffelen a expresa cu e experiencia tabata fantastico y hopi inspirativo. El a keda encanta di por a scucha storianan di diferente lider femenino y cu tabatin e espacio pa dialoga riba kico tur por haci pa yuda otro hende muhenan.
Bishita na Museo Archeologico Nacional di Aruba
Un otro bishita cu a realisa tabata na Museo Archeologico Nacional di Aruba (MANA). Na e occasion, van Huffelen a dialoga cu Prome Minister di Aruba y otro miembronan di Gobierno tocante diferente tema relevante y a bolbe haci acuerdonan pa sigui traha hunto y bay dilanti. Tambe a ricibi un recorido di e museo y un presentacion hopi interesante.
Na final, Prome Minister Wever – Croes a gradici tur esnan cu a yuda pa haci e bishita di Secretario di Estado van Huffelen uno exitoso, y a duna danki na MANA pa e bunita recorido di e museo. “Mi tin cu bisa cu mi ta weita atras riba un bishita hopi exitoso, principalmente e conferencia cu tabata uno super inspirativo. Importante ta pa nos traha riba e confiansa y relacion y cu hopi mas optimismo mi ta mira cu nos ta bay sali di e problemanan cu nos ta den.”


text:
E candela diadomingo marduga pabou di Budget marine na Balashi a pone Polisnan un rato den shock ora cu e oficialnan a cuminsa bati na tur porta di e cambernan di apartamento wak si tur hende a keda evacua.
E candela grandi tabata patras di e ultimo apartamento. Ora e oficialnan a logra haya ayudo di personal di brandweer pa kibra e portanan drenta, e oficial masculino di trafico ta topa cu un mucha chikito su so laga atras den e cas, mientras cu e candela tabata tras di e ultimo apartamento.
Di biaha e oficial a carga e mucha bay cune afo y notifica instancianan concerni. E situacion a laga e oficialnan na e sitio den shock, ya cu si e candela aki lo tabata mas grandi y cu ningun hende a capta e candela, chens ta grandi cu e resultado lo tabata uno fatal pa e criatura.


text:
Focus
Tokante Nos
Sosiedat Antiano di Beibel
Sosiedat Antiano di Beibel (SAB) ku tin su sede i sala di benta na Gaitoweg 3, ta un organisashon kristian, interkonfeshonal. E ta un fundashon non-profit, ku ta dediká su mes na distribushon efektivo di Palabra di Dios. Huntu ku SAB tin 144 Sosiedatnan di Beibel mas ront mundu, ku ta uní nan mes den un fraternidat mundial, ku ta karga e nòmber di United Bible Societies. Tur tin komo mishon logra un distribushon mas amplio i efikas di Palabra di Dios, i yuda hende interaktuá ku Palabra di Dios. SAB ta karga responsabilidat di sirbi e 6 islanan di Karibe Ulandes, esta Aruba Bonaire, St. Maarten, Saba i St. Eustatius, i Curaçao.


text:
Sra Jennifer Arends- Reyes ta di opinion cu hopi districto y mantencion na Aruba a bai hopi atras den e ultimo 4 añanan. Esaki Sra Arends-Reyes a trece dilanti na varios ocasion den parlamento.
E infrastructura den e area di Noord y area hotelero ta uno cu mester atencion urgente. Noord ta e districto mas grandi na Aruba, cu mas habitante y cu tin Turismo centralisa den e area. Sinembargo despues di inversionnan den caretera, retonde,schoolnan y MFA door e gobierno di AVP durante 2011 pa 2017, awo durante 4 aña a keda para den inversion pa infrastructura na Noord.
Renobacion di caretera a keda para literalmente di Oranjestad pa Sint Anna school y durante 4 aña no por a renova e caminda di Sint Anna School pa Tierra del Sol. E retonde cu mester a bin na CMB Noord, no a bin y e retonde principal pa economia di Turismo, serca di entre otro Mc Donald’s noord a keda decora cu pelonnan oranje causando desgracia tur siman.
Despues di e bon regulacion di trafico, cu e Green Corridor y Watty Vos Ringweg comunicando Hotel-area, cu Oranjestad pa San Nicolas, taxistanan, V-carnan y otro trafico biniendo hotelnan y bunita beachnan di Aruba mester dal den un retonde peligroso na e Crusada aki.
E boulevard comunicando Phoenix Hotel & Resort bayendo direction di Ritz Carlton, tampoco a wordo renoba lagando tur nos High-rise hotel cu un first bad impression.Awor kier pidi pueblo disculpa, caminda simplemente bo tawatin 48 luna, pa coi e telefoon y bisa D.O.W. cu e careteranan y retonde na Noord ta prioridad pa e pilar di economia di Turismo, spera cu pronto Aruba por wak un cambio na beneficio di nos ciudadanonan y bishitantenan.
Tambe pueblo di Noord ta pidi pa restitui e MFA Noord su funcion cu e la wordo diseña pe cu cuminda cayente merdia, bibliotheek pa mucha, area pa mucha, nochinan di informacion, lugar di estudio cu computer y Wifi pa hobennan sra Arends-Reyes ta termina bisando.